Hukuman mati sahaja setimpal untuk ‘tebus’ salah pemandu mabuk

Oleh Athirah Huda Zalhe

BANGI, 19 Rejab 1442H, Rabu – Kerajaan perlu melihat semula kadar hukuman yang dikenakan ke atas pemandu mabuk, khususnya membabitkan kematian pengguna jalan raya lain.

Biarpun pindaan Akta Pengangkutan Jalan sudah dikuatkuasakan bagi pemandu bawah pengaruh alkohol dan dadah, namun kadar itu masih belum setimpal untuk kemalangan yang membabitkan kematian.

Sehubungan itu, Presiden Ikatan Muslimin Malaysia (ISMA), Haji Aminuddin Yahaya mengulangi gesaannya supaya kerajaan melaksanakan hukuman mati ke atas pesalah jalan raya atau pemandu yang mengakibatkan kemalangan maut.

“Gesaan ini sudah berulang kali disuarakan, bahkan oleh ramai pihak dan rakyat sendiri.

“Hanya melalui hukuman mati sahaja, dianggap yang paling setimpal bagi pesalah atau pemandu mabuk yang menyebabkan kehilangan nyawa pengguna jalan raya lain,” katanya kepada Ismaweb.net, hari ini.

Beliau berkata demikian mengulas insiden seorang pekerja kilang maut selepas motosikal ditunggangnya dirempuh kenderaan pelbagai guna (MPV) dipandu seorang lelaki disyaki mabuk di Jalan Sungai Lembing, Kuantan.

Dalam kejadian pada Isnin lalu, Muhammad Akmal Hakim Misnan, 22, meninggal dunia di tempat kejadian akibat cedera parah di kepala.

Mangsa dilaporkan dalam perjalanan dari membaiki motosikala di rumah kawannya di Indera Mahkota menghala ke rumah ahli keluarganya di Kampung Padang.

Kesal kerana insiden seumpama itu masih berulang, Aminuddin berkata, kerajaan perlu mengambil langkah drastik dengan menyekat lesen arak.

“Mana-mana yang ada kes, kerajaan tarik balik lesen mereka. Malah, bertindak tegas pada mana-mana kelab malam atau premis yang menjual arak tanpa lesen.

“Insiden ini akan berterusan dan mungkin mengancam lebih banyak nyawa jika tiada tindakan drastik dibuat secara menyeluruh,” katanya.

Pindaan Akta Pengangkutan Jalan yang memperuntukkan hukuman lebih berat terhadap pesalah yang memandu dalam keadaan mabuk dan di bawah pengaruh dadah dikuat kuasa pada Oktober lalu.

Pindaan itu membabitkan Seksyen 41 hingga Seksyen 45 Akta Pengangkutan Jalan berkaitan kadar denda, tempoh penjara dan penggantungan lesen memandu.


Mangsa banjir di Johor meningkat

JOHOR BHARU, 18 Jamadilawal 1442H, Sabtu – Jumlah mangsa banjir, di Johor terus meningkat, dengan 275 orang di pusat pemindahan banjir pada hari ini berbanding 88 orang, semalam.

Pengerusi Jawatankuasa Kesihatan dan Alam Sekitar Johor, R Vidyananthan berkata, terdapat 90 mangsa berasal dari Kampung Laut Batu 10 di Skudai dan 185 orang dari Kampung Sentosa Barat dan Kampung Sentosa Damai di Masai.

“Sehingga jam 8 pagi, dua pusat pemindahan sementara dibuka, terletak di SK Batu 10, Skudai dan Dewan Muafakat Kampung Cahaya Baru.

“Banjir itu disebabkan oleh hujan berterusan selama lebih dari lapan jam yang diperburuk oleh fenomena air pasang,” katanya dalam satu kenyataan, hari ini.

Sementara itu, Jabatan Meteorologi Malaysia mengatakan bahawa hujan berterusan dijangka berlaku di Segamat, Kluang, Mersing, Kulai, Kota Tinggi dan Johor Bharu.

Jabatan Meteorologi Malaysia (MetMalaysia) juga telah mengeluarkan amaran ribut petir untuk Tangkak dan Muar.


Iraq haram import ayam dari Turkiye

BANGHDAD, 26 Ramadan 1444H, Isnin – Kerajaan Iraq mengeluarkan arahan untuk melarang import produk ayam dari Turkiye berikutan wabak selesema burung.

Pakar Epidemiologi Iraq, Thaer Sabri Hussein berkata, keputusan untuk mengharamkan import produk ayam dibuat susulan kes selesema burung yang telah merebak di beberapa negara termasuk Turkiye.

“Keputusan mula dikeluarkan bulan lalu dan produk ayam dari Turkiye di pasaran Iraq yang diimport sama ada sebelum tarikh larangan atau selepas tetap klasifikasi sebagai haram,” katanya.

Februari lalu, Pertubuhan Kesihatan Sedunia (WHO) menyuarakan kebimbangan mengenai perkembangan strain baharu virus selesema burung, akibat mutasi dalam badan mamalia.

WHO kemudian memaklumkan akan bekerjasama dengan pihak berkuasa Kemboja selepas penemuan dua kes H5N1 yang dikenali selesema burung daripada keluarga di negara berkenaan.

Virus selesema burung adalah penyakit yang sangat menular dan menjejaskan ekonomi dan kesihatan negara.

Menurut data Pertubuhan Kesihatan haiwan Sedunia (WOAH), penyakit kompleks itu disebabkan virus yang terbahagi kepada pelbagai jenis seperti H5N1, H5N3, H5N8 dalan lain dan ciri genetik yang berkembang cepat. – Agensi


1,707 pekerja di Pahang hilang pekerjaan setakat Oktober

BANGI, 2 Rabiulawal 1442H, Rabu – Pahang merekodkan seramai 1,707 pekerja hilang pekerjaan sehingga 30 Oktober lalu.

Berdasarkan statistik Pertubuhan Keselamatan Sosial (Perkeso) negeri itu kebanyakan mereka berusia antara 15 hingga 39 tahun.

Pengerusi Jawatankuasa Sumber Manusia, Belia, Sukan dan Badan-Badan Bukan Kerajaan negeri, Datuk Seri Mohd Johari Hussain berkata, mereka yang berusia antara 25 hingga 29 tahun paling ramai kehilangan pekerjaan membabitkan 607 pekerja.

Ia diikuti 466 orang berusia antara 20 hingga 24 tahun, 368 (30 hingga 34 tahun); 241 (35 hingga 39 tahun) dan 25 (15 hingga 19 tahun).

Bagi membantu individu yang hilang pekerjaan Mohd Johari berkata, kerajaan negeri melalui Perkeso melakukan beberapa langkah termasuk memperkenalkan portal pekerjaan MyFutureJobs sebagai insentif pengambilan pekerja.

“Portal berkenaan bagi membantu majikan mengiklankan kekosongan jawatan yang tersedia.

“Statistik dari Sistem Insurans Pekerjaan Perkeso sehingga September lalu, seramai 1,280 majikan di Pahang berdaftar dengan MyFutureJobs yang menawarkan 11,835 kekosongan jawatan,” katanya seperti dilapor Harian Metro hari ini.

Beliau berkata demikian ketika menjawab soalan Datuk Nor Azmi Mat Ludin (BN-Kuala Semantan) pada Mesyuarat Ketiga Penggal Ketiga Dewan Undangan Negeri (Dun) Pahang Ke-14 di sini, hari ini.

Nor Azmi memohon kerajaan negeri menyatakan kadar pengangguran dan statistik anak muda yang hilang pekerjaan di Pahang sebelum dan selepas wabak COVID-19.

Dalam pada itu, Mohd Johari berkata, dua langkah lain dalam membantu individu yang hilang pekerjaan ialah melalui pengambilan pekerja serta penganjuran program karnival pekerjaan dan temu duga terbuka.

“Menerusi tiga langkah ini ia diharap membantu mereka kembali diterima bekerja,” katanya.


Laungan merdeka, forum agama isi sambutan ambang Hari Kebangsaan

KUALA LUMPUR, 14 Safar 1445H, Khamis – Sambutan Ambang Hari Kebangsaan 2023 di seluruh negara meriah dengan beberapa lokasi menjadi tumpuan orang ramai yang menantikan kiraan detik 12 tengah malam, memasuki tanggal 31 Ogos, hari bersejarah dan bermakna bagi seluruh rakyat Malaysia yang disambut setiap tahun.

Sebelum itu, mereka disajikan dengan pelbagai program termasuk persembahan pentas dan forum agama yang menumpukan kepada memperkasakan semangat patriotisme dan kecintaan terhadap tanah air.

Sejurus tepat 12 tengah malam, beberapa lokasi bermandikan percikan bunga dengan para pengunjung melaungkan ‘Merdeka’ dengan penuh bersemangat.

Pertubuhan Berita Nasional Malaysia (Bernama) tidak ketinggalan menyemarakkan Sambutan Ambang Hari Kebangsaan dengan menganjurkan Grand Stand Ambang 31@Bernama di pekarangan lobi Wisma Bernama di sini yang turut dihadiri Ketua Pegawai Eksekutif Bernama, Roslan Ariffin dan Ketua Pengarang, Jamaluddin Muhammad serta kakitangan Bernama dan ahli keluarga mereka.

Pertunjukan bunga api dan persembahan D’Parawood yang merupakan Band 10 Briged Para adalah antara yang menjadi tarikan sambutan selain karaoke Merdeka dan deklamasi puisi patriotik serta persembahan koir daripada pelajar Sekolah Menengah Kebangsaan Kepong Baru.

Sementara itu, Dataran Merdeka dibanjiri kira-kira 15,000 pengunjung yang melaungkan ‘Merdeka’ sebanyak tujuh kali apabila tepat jam 12 tengah malam diikuti nyanyian lagu Negaraku.

Seterusnya pertunjukan bunga api berlangsung selama lima minit menerangi dan mewarnai langit ibu kota dan diselangi dengan lagu Tanggal 31 Ogos dendangan Allahyarham Datuk Sudirman Arshad.

Di Kuala Lumpur City Centre (KLCC), pengunjung turut terpesona dengan pertunjukan cahaya lampu di menara berkembar Petronas manakala di Taman KLCC pula diserikan dengan pesta cahaya dan air pancut berirama diikuti pertunjukan bunga api tepat pukul 12 tengah malam.

Di PUTRAJAYA, Menteri di Jabatan Perdana Menteri (JPM) (Hal Ehwal Agama) Datuk Dr Mohd Na’im Mokhtar menyertai lebih 2,000 jemaah untuk solat maghrib, solat hajat dan doa selamat yang dipimpin Imam Masjid Putra Abdul Karim Zakaria pada Forum Ambang Merdeka anjuran Jabatan Kemajuan Islam (Jakim) di Masjid Putra di sini, malam ini.

Program kemudiannya diteruskan dengan Amanat Menteri di JPM (Hal Ehwal Agama) dan disusuli dengan pengisian Forum Ambang Merdeka bertajuk “Nilai Islam Dalam Erti Kemerdekaan” bersama ahli panel iaitu pendakwah Ustaz Rozie Rejab dan Ustaz Muhammad Noorazam Bahador, yang dikendalikan oleh Imam Masjid Negara, Ustaz Mohd Nadzri Mustakhim.

Mohd Na’im dalam ucapannya berkata umat Islam perlu menjadi model peranan, menyerlahkan sifat rahmah, menghilangkan syak wasangka serta menterjermahkan aplikasi Fiqh Taáyush (kewujudan bersama) dalam kehidupan seharian, agar keharmonian masyarakat majmuk di Malaysia dapat terus disuburkan.

Di SELANGOR, sambutan ambang Hari Kebangsaan peringkat negeri meriah dengan kehadiran kira-kira 20,000 orang di Dataran Kemerdekaan Shah Alam yang dihadiri Menteri Besar, Datuk Seri Amirudin Shari dan barisan kepimpinan kerajaan negeri.

Bermula pukul 4.45 petang, sambutan dimulakan dengan selawat dan munajat bersama Habib Ali Zaenal Abidin dan pada sebelah malam, sambutan diteruskan dengan perarakan serta perbarisan 66 kontinjen terdiri daripada jabatan kerajaan, swasta, pancaragam sekolah serta persembahan khas anggota beruniform, antaranya kawad senyap dan tempur tanpa senjata.

Amirudin turut menyerahkan sumbangan khas kepada Persatuan Veteran Angkatan Tentera Selangor dan Persatuan Bekas Polis Selangor selain, menyampaikan Anugerah Tokoh Kemerdekaan Negeri Selangor dinobatkan kepada Allahyarham Leftenan Adnan Saidi.

Di MELAKA, sambutan Ambang Merdeka sempena Hari Kebangsaan 2023 peringkat negeri Melaka di Dataran Sejarah Ayer Keroh di sini malam ini diserikan dengan Persembahan Gendang 24 Musim oleh pelajar Sekolah Jenis Kebangsaan Cina (SJKC) Yok Bin, Melaka.

Terdahulu, lebih 30,000 hadirin yang mula berkumpul di Dataran Sejarah Ayer Keroh sejak 6 petang disajikan dengan pelbagai persembahan, antaranya bacaan puisi merdeka oleh pelajar sekolah dan nyanyian oleh penyanyi Datuk Wan Aishah Wan Arifiin.

Di JOHOR, kira-kira 2,500 masyarakat setempat menyertai Program Bacaan Yassin dan Tahlil menjelang sambutan Hari Kebangsaan ke-66 peringkat negeri Johor di Masjid Jamek Al-Falah, Simpang Renggam, Kluang.

Majlis yang dirasmikan Menteri Besar Johor, Datuk Onn Hafiz Ghazi yang turut disiarkan secara langsung menerusi Facebook Jabatan Agama Islam Negeri Johor itu dimulai dengan solat maghrib berjemaah dan disusuli dengan bacaan surah Yassin, tahlil dan juga doa selamat.

Di PERAK, sambutan Ambang Merdeka Peringkat Negeri Perak 2023 di Bulatan Sultan Azlan Shah, Meru bermula pukul 8 malam dengan kehadiran kira-kira 10,000 orang terdiri daripada pelbagai lapisan masyarakat.

Sambutan yang turut dihadiri Menteri Besar, Datuk Seri Saarani Mohamad dan barisan exco kerajaan negeri dimulakan dengan persembahan tarian, sketsa, puisi muzikal, koir, gamelan dan nyanyian oleh selebriti popular iaitu Haziq dan Black Hanafiah serta deklamasi puisi.

Di KEDAH, sambutan ambang Merdeka meriah dengan kehadiran orang ramai di Tasik Darulaman, Jitra malam ini yang turut dihadiri Menteri Besar Kedah Datuk Seri Muhammad Sanusi Md Nor.

Orang ramai turut dihiburkan dengan persembahan antaranya seni silat dan tarian pelbagai kaum Melayu, Cina dan Siam serta persembahan deklamasi sajak bertajuk “Tanah Air” serta persembahan nyanyian daripada Ameng, penyanyi kumpulan Spring.

Di KELANTAN, lebih 5,000 pengunjung hadir di Stadium Sultan Muhammad IV, Kota Bharu malam ini menyaksikan 66 kontinjen yang mengambil bahagian dalam perbarisan seperti pasukan unit beruniform, agensi-agensi kerajaan dan negeri membabitkan 2,310 peserta.

Menteri Besar Datuk Mohd Nassuruddin Daud ketika berucap menyeru agar rakyat Kelantan berusaha mengekalkan nikmat kemerdekaan yang dikecapi dengan menjalinkan hubungan harmoni bersama kaum dan saling hormat-menghormati antara satu sama lain supaya keamanan di negeri ini kekal sepanjang masa.

Di TERENGGANU, sambutan Ambang Merdeka 2023 di Dataran Muara Utara, Jambatan Angkat di Kuala Terengganu dimulakan dengan pengisian keilmuan melalui Forum Kemerdekaan: “Ukhuwah Islamiah Melestarikan Intipati Kemerdekaan” dan disusuli dengan persembahan nyanyian lagu patriotik oleh artis jemputan.

Menghampiri 12 tengah malam, upacara perarakan masuk anggota Rejimen 512 Askar Wataniah membawa Jalur Gemilang dan penyerahan Jalur Gemilang oleh Menteri Besar Datuk Seri Dr Ahmad Samsuri Mokhtar kepada Pasukan Simpanan Tentera Laut Diraja Malaysia.

Di SARAWAK, Pertandingan Ratu Kebangsaan Mukah selain persembahan artis-artis tempatan Sarawak menjadi penyeri sambutan Ambang Merdeka 2023 yang disaksikan ribuan penduduk tempatan di Dataran Pehin Setia Raja, Mukah, malam ini.

Acara persembahan yang turut disertai Kumpulan Tarian Sri Ritma Borneo Mukah, Kelab Peminat P. Ramlee Sarawak dan Simfoni Orkestra Negeri Sarawak itu turut disaksikan Menteri Pembangunan Wanita, Kanak-kanak Dan Kesejahteraan Komuniti Sarawak Datuk Seri Fatimah Abdullah yang juga menteri bertanggungjawab untuk sambutan Hari Kebangsaan peringkat Sarawak tahun ini.- Bernama


Hampir 5,000 terbunuh di Mariupol sejak serangan Russia

LVIV, 26 Syaaban 1443H, Selasa – Hampir 5,000 orang, termasuk kira-kira 210 kanak-kanak terbunuh di bandar Mariupol, selatan Ukraine sejak tentera Russia mengepung kawasan itu, kata jurucakap datuk bandar.

Namun, tidak jelas bagaimana Datuk Bandar, Vadym Boichenko mengira jumlah kematian akibat pengeboman selama sebulan oleh Russia.

Tindakan ketenteraan itu telah memusnahkan bandar berkenaan dan memerangkap puluhan ribu penduduk tanpa bekalan elektrik dan dengan sedikit bekalan makanan.

Pejabat Boichenko berkata, 90 peratus bangunan Mariupol rosak dan 40 peratus musnah, termasuk hospital, sekolah, tadika dan kilang.

Kira-kira 140,000 orang telah melarikan diri dari bandar di Laut Azov sebelum pengepungan Russia bermula dan 150,000 telah keluar sejak itu, meninggalkan 170,000 orang masih tinggal di sana, menurut angka yang tidak dapat disahkan oleh Reuters dengan segera.

Boichenko yang tidak lagi berada di Mariupol pula berkata di televisyen nasional, semalam bahawa kira-kira 160,000 orang awam masih terperangkap di bandar terbabit.

“Rakyat berada di luar garisan malapetaka kemanusiaan. Kami perlu mengosongkan Mariupol sepenuhnya,” katanya.

Ukraine berkata, adalah mustahil untuk mewujudkan sebarang koridor selamat, memetik laporan risikan mengenai kemungkinan ‘provokasi’ Russia di sepanjang laluan.

Russia yang menyerang Ukraine pada 24 Februari menafikan menyasarkan orang awam dan menyalahkan Ukraine atas kegagalan berulang kali bersetuju mengenai koridor selamat untuk penduduk yang terperangkap.

“Persekutuan Russia bermain dengan kami. Kami berada di tangan penceroboh,” kata Boichenko.

Kedua-dua pihak bersedia untuk menyambung semula rundingan damai pada hari Selasa di Turki. – Agensi


Mesyuarat khas Khamis ini teliti kenaikan harga barang

KUALA LUMPUR, 2 Jamadilawal 1443H, Selasa – Majlis Tindakan Sara Hidup Negara (NACCOL) bersedia mengadakan mesyuarat Khamis ini bagi meneliti serta memutuskan rancangan jangka sederhana dan panjang bagi menangani kenaikan harga barang keperluan.

Menteri di Jabatan Perdana Menteri (Ekonomi), Datuk Seri Mustapa Mohamed berkata, mesyuarat yang akan dipengerusikan Datuk Seri Ismail Sabri Yaakob itu juga akan meneliti rancangan menyeluruh dan bersepadu untuk menangani isu itu.

“Pelan jangka sederhana dan jangka panjang akan dibentangkan oleh kementerian pada mesyuarat itu.

“Antara perkara yang akan dibincangkan ialah kebergantungan kita kepada import, kos input untuk makanan, isu pekerja asing, skim subsidi, geran dan pinjaman yang ada selain teknologi pertanian serta penyelidikan dan pembangunan,” katanya.

Beliau berkata demikian bagi menjawab soalan Datuk Seri Anwar Ibrahim (Port Dickson – PH) pada waktu pertanyaan menteri di Dewan Rakyat hari ini.

Menjawab soalan tambahan Anwar mengenai kelewatan kerajaan mengambil tindakan, Mustapa berkata, kerajaan telah mengambil langkah segera untuk menstabilkan harga melalui Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI).

“Tahun lalu, pasukan petugas yang bertanggungjawab terhadap kenaikan harga barang yang dipengerusikan Menteri Perdagangan Dalam Negeri dan Hal Ehwal Pengguna telah bermesyuarat sebanyak dua kali. Tahun ini sudah tiga kali bermesyuarat bersama MAFI dan kementerian lain.

“Saya juga ingin menjelaskan kepada ketua pembangkang bahawa Jabatan Perangkaan Malaysia juga memantau perkara ini. Sebelum ini harga akan dipantau dua kali sebulan, kini dipantau setiap hari. Sekitar 30-40 sayur termasuk cili dipantau,” katanya.

Mustapa berkata, kerajaan sedar kenaikan harga barangan merupakan masalah besar kepada rakyat dan memerlukan tindakan segera untuk menanganinya.

“Inilah sebabnya isu ini sentiasa ditekankan semasa mesyuarat Kabinet. Walaupun NACCOL dan mesyuarat khas Kabinet masih belum bermesyuarat, Kabinet telah pun mengarahkan semua kementerian dan agensi untuk menggerakkan semua sumber bagi memastikan harga terkawal,” katanya seperti dilapor NST.

Anwar sebelum ini bertanya mengapa berlaku kelewatan dalam mengadakan mesyuarat bersama NACCOL dan jawatankuasa khas Kabinet apabila pengguna ditekan dengan harga yang begitu tinggi.

Mustapa menjawab bahawa Perdana Menteri telah mengumumkan minggu lalu bahawa kebenaran mengimport ayam yang bersifat sementara adalah bagi mengatasi kekurangan di pasaran dan peruntukan RM262 juta adalah untuk membantu petani dan penanam yang terjejas akibat kenaikan baja dan racun perosak.


Doktor kontrak: I-Medik minta kerajaan pertimbang polisi lantikan tetap

BANGI, 14 Zulhijjah 1442H, Sabtu – Pertubuhan Ikatan Pengamal Perubatan dan Kesihatan Muslim Malaysia (I-Medik) menyambut baik keputusan Kabinet berhubung lantikan pegawai kontrak perubatan, pergigian, farmasi berdasarkan situasi semasa yang mencabar ketika ini.

Langkah penyelesaian ini bukan sahaja boleh memberikan sedikit kelegaan kepada para pegawai yang terlibat, bahkan dilihat sebagai situasi ‘menang-menang’ kepada semua pihak yang terbabit.

Bagaimanapun, Presiden I-Medik, Prof Dr Azizi Ayob masih berharap pihak kerajaan dapat mempertimbang polisi lantikan tetap untuk sebahagian pegawai perubatan, pegawai pergigian dan pegawai farmasi yang menamatkan tempoh khidmat wajib.

Beliau turut mengesyorkan, prosedur lantikan kontrak ke jawatan tetap diperhalusi dan ‘transparent’ kepada semua pihak terlibat serta perlu diperbaiki dari semasa ke semasa mengikut keperluan.

“Pihak kerajaan juga perlu mengadakan bimbingan kerjaya dan menerangkan tentang pilihan alternatif sewaktu awal lantikan latihan siswazah supaya pegawai lantikan kontrak terbabit membuat persiapan lebih awal sebelum tempoh lantikan kontrak tamat.

“I-Medik juga ingin merakamkan jutaan terima kasih kepada Kementerian Kesihatan Malaysia di bawah pimpinan Menteri Kesihatan, Datuk Seri Dr Adham Baba, yang telah memanjangkan isu ini ke Jemaah Kabinet dan kesudian YAB Perdana Menteri memberi kelulusan sewajarnya,” katanya dalam kenyataan.

Terdahulu, Kabinet bersetuju supaya pegawai perubatan, pegawai pergigian dan pegawai farmasi lantikan kontrak ditawarkan pelantikan secara kontrak untuk tempoh dua tahun selepas melengkapkan tempoh khidmat wajib.

Perdana Menteri, Tan Sri Muhyiddin Yassin berkata, ia bagi memastikan kesinambungan perkhidmatan dan persediaan untuk mengikuti pengajian kepakaran.

Selain itu, Kabinet juga bersetuju melanjutkan pelantikan secara kontrak untuk tempoh maksimum empat tahun ke atas pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.

Bagi memastikan laluan kerjaya yang setara dan adil, Kabinet juga bersetuju agar pelantikan secara kontrak diuruskan mengikut kesetaraan kerjaya pegawai tetap dan ditawarkan Cuti Belajar Bergaji Penuh serta tajaan pengajian yang setara dengan Cuti Belajar Bergaji Penuh dan Hadiah Latihan Persekutuan.

Antara persetujuan lain yang turut dicapai ialah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti Cuti Tugas Khas Perubatan, Cuti Tibi dan kemudahan tambang mengunjungi wilayah asal.


Fokus selamatkan PKS, tak perlu kompromi desakan ‘industri dosa’

BANGI, 9 Zulkaedah 1442H, Ahad – Kerajaan tidak perlu berkompromi dengan sebarang desakan atau permintaan ‘industri dosa’ ketika pandemik COVID-19, sebaliknya fokus menyelamatkan peniaga kecil dan sederhana yang rata-ratanya bergelut untuk terus hidup.

Mengetengahkan perkara itu, Pengerusi PEMBELA, Haji Aminuddin Yahaya berkata, peniaga-peniaga kecil dan sederhana jauh lebih ramai berbanding taikun-taikun ‘industri dosa’ ini.

“Mereka inilah marhaen, yang jauh lebih memerlukan pembelaan kerajaan pada waktu-waktu krisis ini.

“Ingatlah bahawa masa depan negara bergantung pada tindakan kerajaan pada hari ini,” katanya dalam kenyataan hari ini.

Beliau berkata demikian susulan tindakan seorang penganalisis ekonomi dan kewangan meminta kerajaan mencari jalan terbaik untuk memastikan industri melibatkan alkohol, rokok dan perjudian juga tidak terjejas teruk akibat pandemik COVID-19.

Penganalisis itu dilaporkan berkata, ini kerana industri berkenaan juga merupakan antara penyumbang penting kepada ekonomi Malaysia.

Menurutnya, walaupun pelaksanaan Perintah Kawalan Pergerakan (PKP) diperlukan bagi mengehadkan pergerakan orang ramai dan meratakan lengkungan bagi menangani pandemik COVID-19 ini, tetapi ketidaktentuan dan kekeliruan mengenai apa yang dikategorikan sebagai barangan penting atau tidak selain prosedur operasi standard (SOP) yang tidak jelas tidak bagus untuk perniagaan.

Bahkan katanya, cukai eksais yang kebanyakannya dikenakan ke atas ‘industri dosa’ adalah penyumbang hasil yang besar kepada kerajaan.

Misalnya pada tahun 2020, kerajaan memungut hampir RM10 bilion dari segi cukai eksais dan ia adalah 23.5% daripada jumlah keseluruhan cukai tidak langsung sebanyak RM41.9 bilion yang diperoleh pada tahun 2020.

Atas dasar itu, Haji Aminuddin melontarkan persoalan sama ada alasan berkenaan sebab pusat-pusat judi sukar ditutup walaupun ketika PKP.

“Apakah ini sebabnya arak masih boleh dijual ketika ‘lockdown’ tatkala banyak kategori barangan lain tidak boleh dijual? Apakah ini sebabnya pusat-pusat pelacuran masih lagi ‘survive’ walaupun kita sudah laksanakan PKP setelah beberapa siri?

“Saya pasti apa yang terzahir di media hanyalah sedikit daripada gambaran besar ‘industri dosa’ ini, tetapi di belakang tabir pasti ada banyak usaha melobi agar kepentingan kesemua ‘industri dosa’ ini terus terpelihara,” katanya.

Dalam perkembangan sama, beliau mengakui, pada mulanya, tertanya-tanya mengapa tiba-tiba ramai pihak bersungguh-sungguh mempertahankan industri-industri yang merosakkan sebegini terutamanya sejak mulanya ‘lockdown’ yang diumumkan kerajaan.

“Sebelum ini, sudah ada beberapa pihak yang bersungguh-sungguh mempertahankan industri pengilangan arak dan ada juga segelintir mempertahankan industri perjudian seolah-olah ekonomi negara akan mati dan masyarakat akan merana tanpanya.

“Kali ini, saya sedar apa yang dipertahankan itu berkait antara satu sama yang lain di bawah nama ‘industri dosa’.

“Ini memberikan gambaran bahawa apa sahaja kemaksiatan (dosa) yang sudah ‘establish’ dalam bentuk industri iaitu yang menjurus kepada keuntungan wang, pasti akan dipertahankan dari arah yang kita tidak sangka-sangka,” katanya.


Muhyiddin hargai tindakan Wan Saiful letak jawatan, elak pandangan salah terhadap parti

BANGI, 1 Syaaban 1444H, Rabu – Presiden Bersatu, Tan Sri Muhyiddin Yassin memuji tindakan Datuk Wan Saiful Wan Jan yang membuat keputusan untuk meletak jawatan sebagai Ketua Penerangan demi kepentingan parti.

Katanya, beliau sangat menghargai tindakan sukarela yang diambil Ahli Parlimen Tasek Gelugor itu yang meletakkan satu standard untuk pemimpin yang dihadapkan ke mahkamah.

“Saya telah berjumpa dengan Datuk Wan Saiful pagi tadi. Selepas kita berbincang beliau bersetuju meletakkan jawatan sebagai Ketua Penerangan Bersatu berkuatkuasa hari ini.

“Bukan kerana kita mengatakan beliau bersalah. Ini satu set standard menunjukkan kita bahawa kerana dia berhadapan dengan pertuduhan supaya tidak menimbulkan apa-apa salah pandangan terhadap Bersatu.

“Beliau sendiri menyatakan ‘saya akan meletakkan jawatan’. Ini satu langkah yang cukup saya hargai,” katanya seperti dipetik portal tempatan, hari ini.

Muhyiddin menambah keputusan Wan Saiful melepaskan jawatan bakal memudahkan partinya menepis pandangan negatif rakyat.

“Kita akan berhadapan dengan rakyat atas dasar bermaruah dan ini bukan menghukum. Dia sukarela. Sesuatu tindakan yang penuh mulia.

“Ini memudahkan penggantinya menjalankan tugas kerana ketua penerangan ini penting untuk memperluaskan dasar dan perjuangan, matlamat parti.

“Yang penting manifesto yang akan dibentangkan kepada rakyat di enam negeri,” katanya.

Beliau pada masa sama menjelaskan Bersatu akan melantik seorang ahli majlis tertinggi parti bagi menggantikan kedudukan berkenaan.

Pagi tadi, Wan Saiful mengumumkan melepaskan jawatan sebagai Ketua Penerangan Bersatu berkuat kuasa serta merta.

Semalam, beliau dihadap ke mahkamah atas dakwaan rasuah dalam projek Central Spine Road bernilai RM232 juta.


Sultan Nazrin puji guru sukarela bersih Sungai Balun

IPOH, 5 Rejab 1442H, Rabu – Sultan Perak Sultan Nazrin Shah hari ini menzahirkan titah penghargaan terhadap seorang guru yang sanggup membersihkan Sungai Balun di Slim River, Tanjung Malim secara sukarela.

Sultan Nazrin bertitah usaha Ismail Mohd Zain, 40, seorang guru di Sekolah Kebangsaan Felda Besout 1, Slim River membersihkan Sungai Balun daripada sampah terperangkap dapat menghindari kejadian banjir.

Selain itu, baginda bertitah usaha Ismail juga dapat memelihara habitat pelbagai spesies hidupan air untuk membiak seterusnya memberi rezeki kepada nelayan darat.

“Beta menzahirkan penghargaan atas sifat amat terpuji yang telah saudara Beta pamerkan,” titah Sultan Nazrin menerusi satu warkah penghargaan di sini hari ini.

Sultan Perak bertitah sebagai seorang guru, Ismail telah menunjukkan teladan kepimpinan yang baik kepada profesion keguruan dan sewajarnya sikap beliau dicontohi oleh warga pendidik serta para pelajar di negara ini.

“Semoga Allah menerima usaha murni ini yang dilakukan sebagai amal makruf yang dilimpahi dengan ganjaran dunia dan akhirat,” titah Sultan Nazrin.

Pada 14 Feb lepas, sebuah akhbar tempatan menyiarkan kisah Ismail yang sanggup bergelumang lumpur, selut dan lintah seorang diri demi membersihkan sampah yang terperangkap di dalam Sungai Balun. – Bernama


Penamaan calon PRK Pulai, Simpang Jeram mula 9 pagi esok

BANGI, 6 Safar 1445H, Rabu – Hanya calon, pencadang dan penyokong calon dibenarkan masuk ke Pusat Penamaan Calon (PPC) Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, Johor Sabtu ini.

Sementara, orang awam serta penyokong-penyokong yang mengiringi calon dilarang menunggu atau berada dalam jarak 50meter dari sempadan PPC yang telah ditetapkan.

Perkara itu diingatkan Setiausaha Suruhanjaya Pilihan Raya Malaysia (SPR), Datuk Indera Ikmalrudin Ishak menerusi pemakluman hari penamaan calon PRK Parlimen Pulai dan DUN Simpang Jeram, Johor, hari ini.

“Penggunaan semua jenis alat muzik ataupun pembesar suara bagi tujuan dakyah politik melalui apa-apa cara termasuk menerusi penggunaan apa jua jenis kenderaan adalah tidak dibenarkan pada Hari Penamaan Calon dan merupakan satu kesalahan di bawah Akta Kesalahan Pilihan Raya 1954.

“SPR menyeru kepada bakal-bakal calon dan parti-parti politik yang terlibat agar sentiasa mematuhi undang-undang, peraturan, tata etika dan arahan-arahan yang dikeluarkan oleh SPR, PDRM dan Pihak Berkuasa Tempatan (PBT) bagi memastikan proses penamaan calon yang dilaksanakan dapat berjalan dengan baik dan lancar.

Bagi melancarkan proses penamaan calon, SPR menyarankan kepada bakal calon yang ingin bertanding PRK Parlimen Pulai dan DUN Simpang Jeram agar mengisi borang serta membuat semakan awal dengan Pejabat Pegawai Pengurus berkenaan atau Pejabat Pilihan Raya Negeri Johor sebelum hari penamaan calon.

“Selain itu, bakal-bakal calon juga adalah disarankan untuk membuat pembayaran deposit lebih awal dan resit pembayaran tersebut hendaklah dibawa pada Hari Penamaan Calon sebagai bukti pembayaran.

“Bagi bakal-bakal calon yang mewakili mana-mana parti politik, adalah diingatkan untuk mengemukakan surat kebenaran penggunaan simbol parti yang diwakili apabila membuat penyerahan kertas penamaan calon,” katanya.

Katanya, kertas penamaan calon hendaklah diserahkan dari jam 9 pagi hingga 10 pagi kepada Pegawai Pengurus di Pusat Penaman Calon di Dewan Jubli Intan Sultan Ibrahim, Johor Bahru untuk PRK Parlimen Pulai dan di Dewan Jubli Intan Sultan Ibrahim, Muar bagi DUN Simpang Jeram, oleh calon, pencadang serta penyokong atau mana-mana dua orang atau seorang daripada mereka.

SPR sebelum ini menetapkan PRK Parlimen Pulai dan Dun Simpang Jeram pada 9 September depan dengan 26 Ogos sebagai hari penamaan calon.


Dewan Rakyat bincang kajian separuh penggal RMK-12 hari ini

KUALA LUMPUR, 25 Safar 1445H, Isnin – Kajian Separuh Penggal (KSP) Rancangan Malaysia Ke-12 (RMK12) bakal dibentangkan Perdana Menteri, Datuk Seri Anwar Ibrahim pada Mesyuarat Khas Dewan Rakyat hari ini.

Menurut takwim menerusi laman rasmi Parlimen, pembentangan KSP RMK12 yang dijadual bermula 10 pagi akan diteruskan dengan sesi perbahasan oleh Ahli Parlimen selama tiga hari bermula esok (Selasa), diikuti jawapan oleh kementerian berkaitan pada 18 dan 19 September.

Pembentangan KSP RMK12 yang turut disiarkan secara langsung menerusi YouTube Parlimen Malaysia dan beberapa saluran televisyen, dijangka dibentangkan di hadapan Yang Dipertua Dewan Rakyat Tan Sri Johari Abdul.

Ini merupakan pembentangan KSP Rancangan Malaysia kali pertama Kerajaan Perpaduan sejak membentuk kerajaan dan mengambil alih tampuk pemerintahan negara selepas Pilihan Raya Umum ke-15 pada 19 November tahun lepas.

RMK12, dengan peruntukan RM400 bilion yang dibentangkan pada 27 September 2021, merupakan fasa pelengkap rancangan pembangunan lima tahun negara (2021-2025) ke arah mencapai status negara maju dan inklusif.

Penyediaan KSP RMK12 adalah untuk mengukur pencapaian sasaran bagi tempoh dua tahun pertama (2021-2022) serta hala tuju 2023-2025, merangkumi kajian semula sasaran, strategi, inisiatif, program dan projek pembangunan bagi matlamat pembangunan serta pertumbuhan ekonomi yang inklusif dan mampan.

KSP RMK12 memberi tumpuan kepada dua aspek iaitu penilaian dan semakan semula meliputi pencapaian, analisis jurang, cadangan penambahbaikan dan hala tuju.

Pada 7 September, Menteri Ekonomi Rafizi Ramli dilaporkan berkata KSP RMK12 perlu dinilai 100 peratus kerana tanggapan ataupun perancangan yang dibuat sebelum COVID-19 sudah tidak boleh lagi dipakai dan kajian separuh penggal kali ini boleh disifatkan sebagai rancangan baharu untuk negara.

Pada 19 Jun lepas, Mesyuarat Khas Perdana Menteri bersama Ahli Jemaah Menteri dan Ketua-Ketua Setiausaha Kementerian mengenai KSP RMK12 bersetuju supaya semua pihak bergerak sebagai satu pasukan ke arah mempercepat pelaksanaan reformasi dan inisiatif ekonomi yang dirancang. – Bernama


Bekas Menteri Agama jual jam Rolex kurniaan Raja Salman untuk Palestin

BANGI, 15 Rabiulakhir 1445H, Isnin – Sebagai sokongan terhadap perjuangan rakyat di Palestin, bekas Menteri di Jabatan Perdana Menteri, Datuk Dr Zulkifli Mohamad Al-Bakri bersedia untuk menjual seutas jam tangan jenama Rolex.

Beliau berkata, jam berkenaan adalah daripada Raja Arab Saudi, Raja Salman Abdulaziz pada 2017 dan akan dijual secara bidaan dengan permulaan harga sebanyak RM40,000.

“Menjunjung kasih DYMM Al-Malik Salman bin Abdulaziz atas derma kurnia yang amat bermakna ini, titah baginda untuk sentiasa bersederhana, mengutamakan perpaduan ummah dan memartabatkan agama sentiasa akan saya semat dalam hati.

“Dengan menjunjung titah tersebut dan meraikan kesungguhan Kerajaan Arab Saudi menyalurkan sumbangan billion dolar kepada Palestin saban tahun, saya ingin membuka bidaan jam Rolex kesayangan saya ini dengan harga tapak RM40,000. Kenaikan bermula RM100 ke atas.

“Hasil bidaan akan didermakan sepenuhnya untuk kebajikan rakyat Palestin yang sedang menderita di sana.

“Saya buka kepada yang berminat, untuk membida di komen (akaun X Dr Zulkifli),” katanya dalam perkongsian di media sosialnya hari ini.

Katanya lagi, bidaan berkenaan akan ditutup esok, sehingga 12 tengah malam, 31 Oktober.

Berkongsi cerita mengenai cenderamata yang diterima daripada pemimpin negara Arab Saudi itu, bekas Mufti Wilayah Persekutuan ini berkata, beliau mendapat panggilan mengejut ketika sedang menghadiri mesyuarat sebagai Panel Penashat Syariah Bank Negara.

“Saya diminta oleh kerajaan selaku Mufti Wilayah Persekutuan – untuk mewakili semua mufti dan para ulama Malaysia, menyampaikan ucapan di hadapan Raja Saudi, DYMM Al-Malik Salman bin Abdulaziz Hafizahullahu ta’ala dalam kunjungan hormatnya ke Malaysia.

“Beberapa hari selepas majlis berkenaan di St. Regis Hotel, saya dihubungi pihak Kedutaan Besar Arab Saudi di Malaysia.

“Ada cenderamata yang dikirimkan daripada Raja Saudi kepada saya. Lantas saya minta pegawai saya Dr. Aizam untuk mengambilnya,” katanya.

Bagaimanapun beliau memberitahu tidak membuka kotak cenderamata tersebut dan di simpan di pejabat di Putrajaya sehinggalah dilantik sebagai Menteri.

“Semasa saya menjawat jawatan Menteri, kotak tersebut dipindah ke pejabat kedua di Kompleks Pusat Islam Kuala Lumpur.

“Apabila saya meletakkan jawatan sebagai Menteri pada 2021, kotak tersebut dipindahkan ke pejabat peribadi, di sana barulah saya membukanya dan memakainya sebagai tanda penghargaan atas derma kurnia daripada Raja Saudi,” katanya.

Setakat ini, selepas dua jam dibida secara atas talian di media sosial miliknya, beliau berjaya mencapai bidaan RM100,000 dan terus dibuka untuk mendapatkan harga yang lebih tinggi.


Sultan Nazrin berkenan berangkat ke sambutan Hari Pahlawan 2022 negeri Perak

IPOH, 2 Muharram 1444H, Ahad – Sultan Perak Sultan Nazrin Shah berkenan menghadiri Sambutan Hari Pahlawan Tahun 2022 Negeri Perak di Dataran Bangunan Perak Darul Ridzuan di sini hari ini.

Ketibaan baginda pada pukul 9 pagi diiringi Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.

Turut hadir, Menteri Besar Datuk Seri Saarani Mohamad dan Ketua Polis Perak Datuk Mior Faridalathrash Wahid.

Majlis dimulakan dengan nyanyian lagu kebesaran negeri Perak diikuti pemeriksaan kawalan kehormatan oleh Sultan Nazrin yang terdiri daripada tiga pegawai kanan dan 102 pegawai rendah polis dari Batalion 1 Pasukan Gerakan Am dipimpin DSP Md Shazni Md Shariff selaku pegawai baris manakala pegawai pembawa panji-panji adalah Insp Mohd Izar Ramli.

Sebaik kawalan kehormatan selesai, tiupan Paluan Akhir dimainkan dan Jalur Gemilang kemudian diturunkan.

Majlis kemudian diteruskan dengan bacaan doa khas Hari Pahlawan oleh ASP Mohd Mahyuddin Mohd Mokhtar dari Ibu Pejabat Polis Daerah Ipoh dan diikuti deklamasi sajak bertajuk Pahlawanku yang dideklamasikan oleh ASP Ahirrudin Mat Saad yang juga pegawai dari Pusat Latihan Pasukan Gerakan Am.

Sebaik selesai, tiupan rouse kemudian dimainkan dan Jalur Gemilang dinaikkan semula diikuti lagu kebesaran negeri Perak sebelum kawalan kehormatan keluar perbarisan menandakan penamat upacara.

Sultan Nazrin kemudian berkenan berangkat ke Majlis Santapan dan menyaksikan beberapa persembahan nyanyian dan pentomen di Dewan Bankuet sebelum berangkat pulang. – Bernama


Siasat dalang Al Jazeeera, agenda Kristianisasi apa cuba dibawa?

BANGI, 15 Zulkaedah 1441H, Selasa – Laporan Al Jazeera yang menjejaskan imej Malaysia wajar dijadikan asas untuk mengambil tindakan dan menangkap warga tempatan yang membawa masuk pendatang asing tanpa izin (PATI) ke negara ini.

Pendakwah bebas, Prof Dr Mohd Ridhuan Tee Abdullah berkata, dalang di sebalik kegiatan itu dan pendatang asing tidak wajar lagi dilindungi kerana ‘sudah diberikan betis mahukan peha’.

Sarannya, mereka yang bersekongkol termasuk pihak berkuasa mesti diambil tindakan, sementara PATI yang masuk negara mesti dihantar kembali ke negara asal daripada menyusahkan pihak berkuasa.

“Siasat siapa dalang di sebalik laporan berat sebelah ini termasuk rakyat tempatan yang menyeludup PATI. Pihak berkuasa mesti menyiasat dan mengambil tindakan terhadap Al Jazeera, atas laporan layanan buruk Malaysia terhadap PATI ketika wabak COVID-19 melanda.

“Laporan itu ternyata amat berat sebelah dan tidak mustahil didalangi oleh pihak tertentu yang cemburu dengan pendekatan terbaik Malaysia, sehingga diiktiraf dunia, dalam menangani wabak COVID-19,” katanya ketika dihubungi Ismaweb.net hari ini.

Beliau menegaskan sekiranya agensi berita antarabangsa itu berniat baik, sudah tentu menemubual pihak bertanggungjawab seperti Jabatan Imigresen polis dan sebagainya.

“Ini tidak, fokusnya lebih kepada kehidupan PATI, ketika semua warga berada dalam ketakutan wabak COVID-19. Mana tidak nampak negatif. Lebih-lebih lagi ketika serbuan, tindakan dan penguatkuasaan dilakukan bagi mengelakkana wabak merebak.

“Nama pun PATI, cukuplah Malaysia sediakan segala peluang pekerjaaan untuk mereka, takkan nak dilayan dengan layanan kelas pertama. Hanya kerana nila setitik, rosak susu sebelanga. Hanya kerana beberapa insiden kecil, maka Malaysia ditonjolkan sebagai sebagai negara yang kejam dan zalim terhadap PATI.

“Dalam kata lain, dalam 1,000, satu kelemahan, menenggelam 999 kebaikan. Ini sangat tidak adil. Ternyata mereka ini ada agenda jahat di sebalik ini,” katanya lagi.

Pada masa sama, Dr Ridhuan Tee hairan apabila Al Jazeera tidak menonjolkan dan menemubual pihak yang terbabit memberikan bantuan kepada mereka yang memerlukan termasuk PATI ketika COVID-19.

“Begitu juga dengan banyak lagi organisasi lain, kenapa bantuan mereka terhadap PATI langsung tidak diberikan liputan meluas dalam video Al Jazeera? Tidak pula ditonjolkan organisasi atau NGO Islam yang membantu?

“Sebaliknya lebih menonjolkan individu yang bernama Alex? Kenapa Alex? Bukan Ali? Apa tujuan semua ini? Agenda Kristianisasi apa yang cuba dibawa?,” soalnya.

Beliau turut mempersoalkan kenapa Al Jazeera tidak membuat perbandingan dengan negara-negara lain yang melayan PATI.

“Jawapannya, mudah, Malaysia ibarat syurga bagi PATI, sehingga kadangkala mereka jauh lebih kaya daripada penduduk asal itu sendiri. Memang tidak boleh salahkan PATI jika mereka kaya, kerana mereka berusaha. Tetapi kenapa nila setitik, rosak susu sebelanga,” katanya.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap PATI ketika Malaysia melaksanakan langkah menangani COVID-19.

Dokumentari itu mendapat cemuhan rakyat yang menyifatkannya sebagai tidak benar dan berniat tidak baik.


Yang Dipertua Dewan Negara ingatkan ahli dewan jaga adab

KUALA LUMPUR, 4 Rabiulawal 1445H, Rabu – Ahli Dewan Negara diingatkan supaya sentiasa menjaga adab dan mengelakkan menggunakan perkataan tidak sesuai dan ‘unparliamentary’ ketika mengambil bahagian membahasakan usul Kajian Separuh Penggal Rancangan Malaysia Ke-12 (KSP RMK12) pada persidangan Dewan Negara yang bermula hari ini.

Yang Dipertua Dewan Negara, Tan Sri Dr Wan Junaidi Tuanku Jaafar berkata, ahli mesyuarat juga perlu mengelak daripada membangkitkan soal peribadi seseorang menteri atau ahli-ahli kerajaan yang lain sekiranya tidak bersetuju dengan penjelasan yang diberikan.

“Dengan peranan semak dan imbang yang dipikul, Ahli Dewan Negara perlu mengelakkan daripada mengguna perkataan tidak sesuai dan ‘unparliamentary’ sebaliknya memberi komen yang konstruktif.

“Kalau tidak bersetuju dengan apa menteri cakap, tiada halangan untuk (beri pandangan dan cadangan) cuma bukan bangkitkan soal peribadi menteri dan ahli-ahli kerajaan. Ini perkara dasar berkait kepentingan negara dan rakyat. Saya harap semua beri kerjasama kepada saya,” katanya.

Beliau berkata demikian sebelum perbahasan KSP RMK12, yang dimulakan sejurus selepas Menteri Ekonomi Rafizi Ramli selesai membentangkan usul KSP RMK12 di Dewan Negara hari ini.

Wan Junaidi berkata, beliau tidak mahu situasi tegang sebagaimana yang berlaku di Dewan Rakyat ketika sesi penggulungan KSP RMK12 oleh Perdana Menteri Datuk Seri Anwar Ibrahim semalam berulang di Dewan Negara.

Sementara itu Wan Junaidi memaklumkan Ahli Dewan Negara dibenarkan menghadiri sidang Dewan Negara tanpa bertali leher sebagaimana amalan di Dewan Rakyat ketika ini.

Beliau berkata perkara itu diputuskan selepas perbincangan dengan Setiausaha Dewan Negara Muhd Sujairi Abdullah.

“Walaupun rasa payah sedikit kerana saya ini konservatif, tetapi kena akur dengan amalan yang dibuat di Dewan Rakyat, jadi kita bersetuju dengan apa yang dibuat di Dewan Rakyat terpakai di Dewan Negara,” katanya ketika menjawab pertanya Datuk Seri Dr Mujahid Yusof Rawa.

Sesi Khas Dewan Negara yang bermula hari ini akan berlangsung selama empat hari sehingga 26 September. – Bernama


COVID-19: Tujuh juta botol air zamzam diedar di Masjid Nabawi

MADINAH, 11 Syaaban 1442H, Khamis –  Agensi pengurusan hal ehwal Masjid Nabawi mengedarkan lebih tujuh juta botol air zamzam kepada jemaah dan pengunjung masjid.

Pihak masjid turut menyediakan lebih 40,000 botol air zamzam kepada pesakit COVID-19 di hospital, lapor Agensi Berita Arab Saudi (SPA).

Selain itu, sebagai sebahagian langkah mengekang penularan wabak COVID-19, 110 alat khas manual dan elektrik digunakan untuk mengedarkan air zamzam kepada jemaah.

Di samping sebuah pusat khas turut diwujudkan bagi menyejukkan 120,000 liter botol air zamzam. -Bernama


DAP retak? Pemimpin berpendidikan Inggeris dan Cina berbalah

BANGI, 2 Ramadan 1442H, Rabu – Perselisihan pendapat melibatkan pemimpin parti tamak haloba DAP ketika ini, dilihat sebagai tanda berlaku keretakan yang semakin ketara dalam parti itu, terutama mengenai persoalan kerjasama dengan parti Melayu.

Menurut pemerhati politik, beberapa pemimpin DAP berpendidikan Inggeris tidak bersependapat dengan mereka yang berpendidikan Cina.

Perkara itu ditonjolkan apabila Ahli Parlimen Segambut, Hannah Yeoh dan Ahli Parlimen Damansara, Tony Pua menyelar Ahli Jawatankuasa DAP Kebangsaan, Ronnie Liu berhubung kenyataannya ‘supaya DAP tidak mencairkan kecinaannya untuk meraih sokongan Melayu’

Bagi Kenneth Cheng dari Agora Society – satu rangkaian intelek – keretakan itu jelas apabila Pakatan Harapan (PH) tidak lagi berkuasa.

Katanya, pihak yang memilih kerjasama dengan parti-parti Melayu berasal dari kem berpendidikan Inggeris dan mereka yang menentang idea itu adalah golongan tradisionalis Cina.

Beliau menjangkakan kemungkinan akar umbi parti itu berpecah dua kerana bekerjasama dengan parti-parti berasaskan Melayu untuk pilihan raya akan datang.

Sementara itu, Felo Institut Hal Ehwal Antarabangsa Singapura, Oh Ei Sun bersetuju perbalahan itu berlaku antara pemimpin berpendidikan Inggeris dan Cina.

“Bukan rahsia lagi sejak bertahun-tahun konfrontasi berkembang antara puak berpendidikan Inggeris dan Cina dalam DAP,” katanya seperti dilapor FMT, hari ini.

Dengan pemilihan parti berlangsung tahun ini, katanya, perbalahan itu kemungkinan akan berlanjutan.

Selain itu, penganalisis politik dari Universiti Malaya, Prof Dr Awang Azman Pawi berkata, penyokong tegar DAP bergantung pada pandangan konservatif pemimpin seperti Liu.

Namun, kata beliau, individu yang lebih sederhana telah menyertai pimpinan parti akhir-akhir ini, dengan generasi muda menjadikan parti itu lebih inklusif.

“Sekiranya DAP bergantung pada kumpulan Ronnie Liu, akan sukar untuk parti itu berkembang dan menjadi parti berbilang kaum apabila sokongan dan populasi orang Cina sudah berada di kemuncak.

“Ia tidak akan dapat menambah lebih banyak kerusi tanpa pembabitan orang Melayu, India, Dayak dan Kadazan,” katanya.


PEJUANG tak relevan, cuma tumpang nama Tun M

Oleh Siti Hafidah Abd Ghaffar

BANGI, 18 Rabiulawal 1442H, Rabu – Parti Pejuang Tanah Air (PEJUANG) belum boleh dianggap sebagai parti yang memperjuangkan agenda rakyat, kerana perjuangan mereka masih tidak jelas.

Kewujudan PEJUANG dalam arena politik sebenarnya masih tidak relevan, kata Ahli Jawatankuasa Pusat Ikatan Muslimin Malaysia (ISMA), Ustaz Omar Kassim.

Beliau berkata, PEJUANG – yang mana pendaftaran parti masih dalam penelitian dan semakan – cuma menumpang nama bekas Perdana Menteri, Tun Dr Mahathir Mohamad dan membawa misi peribadi beliau sahaja.

Sehubungan itu, Ustaz Omar menyeru rakyat memberikan sokongan kepada parti yang jelas bersih, konsisten, beragenda dan berwibawa.

“Hanya Barisan Jemaah Islamiah Se-Malaysia (BERJASA) memiliki ciri tersebut,” katanya ketika dihubungi Ismaweb.net hari ini.

BERJASA ditubuhkan pada tahun 1977, pernah memerintah Kelantan dan menyertai kerajaan Persekutuan.

Barisan kepimpinan parti bagi sesi 2018-2021 telah mengambil keputusan besar untuk meremajakan dan menjenamakan semula BERJASA, agar dapat menyahut cabaran kepimpinan politik negara masa kini dan akan datang.

BERJASA boleh dikenali menerusi tiga kata kunci; watan, hikmah dan wibawa.

Identiti BERJASA adalah identiti watan Malaysia. Watan merujuk kepada Tanah Melayu, iaitu Persekutuan Tanah Melayu, yang terdiri daripada gabungan sembilan kerajaan negeri bersama negeri-negeri Selat, yang kemudiannya disertai Sabah dan Sarawak, menjadi Malaysia.


335 notis kesalahan merokok dikeluarkan di sekitar KL

KUALA LUMPUR, 26 Zulkaedah 1443H, Ahad – Kementerian Kesihatan (KKM) mengeluarkan sebanyak 335 notis kepada individu dan pemilik premis atas pelbagai kesalahan merokok membabitkan kompaun berjumlah  RM93,350.

Pengarah Bahagian Kawalan Penyakit KKM, Datuk Dr Norhayati Rusli berkata, kompaun mengikut Peraturan-Peraturan Kawalan Hasil Tembakau (PPKHT) 2004 itu dikeluarkan menerusi operasi bersepadu penguatkuasaan tembakau dan hasil tembakau ke atas 263 premis yang diperiksa di sekitar ibu negara, malam tadi.

Beliau berkata, daripada jumlah berkenaan, 284 notis dikeluarkan bagi kesalahan pelanggaran peraturan 11(1) PPKHT iaitu kesalahan merokok di kawasan larangan dan 28 notis dikeluarkan di bawah Peraturan 12(1)(b) terhadap pemilik atau penghuni premis yang gagal memastikan tiada kegiatan merokok di dalam premis.

“Selain itu, 14 notis kompaun telah dikeluarkan terhadap tuan premis yang tidak mempamerkan papan tanda larangan merokok manakala tujuh notis lain ialah membabitkan larangan merokok terhadap orang belum dewasa serta masing-masing satu notis kegagalan mempamerkan larangan jualan tembakau kepada bawah umur dan jualan tembakau tanpa amaran kesihatan bergambar,” katanya kepada pemberita di sini malam tadi.

Operasi bersepadu itu berlangsung selama kira-kira lima jam bermula 6 petang disertai 220 anggota daripada KKM, Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM), Jabatan Kastam Diraja Malaysia (JKDM) dan Dewan Bandaraya Kuala Lumpur (DBKL).

Sementara itu, Dr Norhayati berkata, dalam operasi berkenaan, sebanyak 20 karton rokok dan 156 peket rokok tidak bercukai dirampas kastam di bawah Seksyen 135 (1)(a) Akta Kastam 1967 manakala KPDNHEP merampas sebanyak 147 peket rokok tiruan bagi kesalahan dagangan palsu di bawah Seksyen 5, Akta Perihal Dagangan 2011.

“Selain itu, DBKL juga turut mengeluarkan dua notis kompaun bagi kesalahan mengambil atau menggajikan pekerja warga asing tanpa permit kerja yang sah dan satu notis kompaun kerana berniaga tanpa lesen,” katanya.-  Bernama


Kes sembuh melebihi jangkitan 10 hari berturut-turut

KUALA LUMPUR, 17 Ramadan 1443H, Selasa – Malaysia terus merekodkan kes sembuh COVID-19 lebih tinggi berbanding kes baharu selama 10 hari berturut-turut, menurut Ketua Pengarah Kesihatan Tan Sri Dr Noor Hisham Abdullah.

Menerusi kenyataan hari ini, beliau berkata sebanyak 14,423 kes sembuh direkodkan semalam, lebih tinggi berbanding 7,140 kes baharu yang menjadikan kumulatif kes COVID-19 dalam negara kini 4,396,165.

“Daripada jumlah kes baharu dilaporkan semalam, 3,639 (50.96 peratus) adalah kategori dua; 3,458 kes (48.43 peratus) dalam kategori satu manakala kategori tiga dan empat masing-masing mencatat 14 kes (0.20 peratus) dan 15 kes (0.21 peratus) dalam kategori lima,” katanya.

Dr Noor Hisham memaklumkan 308 kes COVID-19 dimasukkan ke hospital semalam yang merangkumi 171 kes iaitu 55.5 peratus daripada kategori tiga, empat dan lima, manakala 137 kes (44.5 peratus) adalah kategori satu dan dua.

Bagi penggunaan fasiliti kesihatan khusus untuk kes COVID-19, beliau berkata tiada negeri mencatat penggunaan katil masing-masing di Unit Rawatan Rapi (ICU) dan Pusat Kuarantin dan Rawatan COVID-19 Berisiko Rendah (PKRC) melebihi 50 peratus.

Beliau berkata pesakit COVID-19 yang memerlukan alat bantuan pernafasan pula menurun kepada 68 pesakit semalam dengan peratusan penggunaan ventilator adalah sembilan peratus.

Sementara itu, Dr Noor Hisham berkata kadar kebolehjangkitan COVID-19 atau nilai Rt dicatatkan di seluruh negara adalah 0.88 dengan Selangor merekodkan nilai tertinggi iaitu 0.91.

Tiada kluster baharu direkodkan semalam dan jumlah kluster yang aktif adalah 114. – Bernama


Tiga premis haram diroboh, lima tahun operasi atas tanah kerajaan

RAWANG, 22 Rabiulakhir 1442H, Selasa – Kedegilan pemilik mengosongkan tiga premis haram yang dibina atas tanah kerajaan membawa padah apabila mula dirobohkan pagi tadi.

Premis yang terletak berhampiran sungai di Taman Garing, Permai, dirobohkan dalam satu operasi dilakukan oleh Pejabat Daerah dan Tanah Gombak bersama Majlis Perbandaran Selayang (MPS) serta dibantu oleh Polis Diraja Malaysia (PDRM).

Yang Dipertua Majlis Perbandaran Selayang (MPS) Shamsul Shahril Badliza Mohd Noor berkata, operasi dilakukan hari ini membabitkan satu stor menyelenggara dan membaiki jentera berat, stor barang lusuh dan sebuah syarikat yang mengendalikan aktiviti kandang lembu serta reban ayam,

Shamsul berkata, premis terbabit terletak atas tanah kerajaan sejak lima tahun lalu dan mereka masih berdegil dan terus beroperasi, meskipun pelbagai notis arahan supaya mengosongkan premis ini diberikan.

“Kedudukan premis ini turut dikesan berhampiran sungai dalam 10 meter dan ia adalah antara perkara diumumkan oleh Menteri Besar Selangor, Datuk Seri Amirudin Shari, bahawa semua premis berhampiran sungai akan dirobohkan.

“Pihak pejabat tanah dan MPS sudah mengeluarkan notis dan pemakluman supaya pemilik premis mengosongkan kawasan berkenaan termasuk yang terbaru minggu lalu, namun tiada sebarang tindakan untuk berpindah dibuat oleh mereka,” katanya seperti dilapor Harian Metro hari ini.

Mengulas lanjut, beliau berkata, operasi tetap berjalan lancar meskipun terdapat sedikit provokasi berlaku di kandang lembu apabila pemiliknya enggan memindahkan haiwan itu.

“Mereka juga ada memohon untuk lesen operasi sementara terhadap aktiviti perniagaan namun tiada sebarang kebenaran diberikan.

“Bagaimanapun pada masa ini kita tidak merobohkan keseluruhan struktur stor sebaliknya hanya sebahagian sahaja, dan turut memberi peluang kepada mereka selama dua hari untuk mengalihkan jentera berat bernilai tinggi dan barang-barang penting yang lain,” katanya.

Setakat ini, tiada kesan pencemaran dari kilang atau bengkel yang diroboh membabitkan enam, dan berbaki lagi dua premis untuk dirobohkan.

“Pejabat Tanah dan MPS juga akan membuat bancian semula untuk kilang atau bengkel yang dibina atas tanah kerajaan,” katanya.

Dilaporkan, beberapa unit kontena yang dipercayai menjadi kediaman pekerja stor berkenaan, stor barang lusuh serta kandang lembu dan ayam turut diroboh, manakala lebih 30 ekor lembu turut disita oleh MPS dalam operasi sama.


Presiden Sri Lanka akan lantik PM, Kabinet baharu minggu ini

COLOMBO, 11 Syawal 1443H, Khamis – Presiden Sri Lanka, Gotabaya Rajapaksa dalam ucapan kepada negara pada hari Rabu berkata, beliau akan melantik perdana menteri dan Kabinet baharu minggu ini di tengah-tengah keadaan darurat semasa.

“Saya akan melantik perdana menteri dan Kabinet yang mendapat kepercayaan rakyat,” kata Rajapaksa dalam ucapan di televisyen selepas tentera dikerahkan di tengah ibu negara Sri Lanka, Colombo.

Rajapaksa juga bercakap mengenai pertempuran ganas baru-baru ini di negara Asia Selatan itu dan berkata beliau telah mengarahkan ‘pihak berkuasa berkaitan’ untuk mengambil tindakan terhadap pelaku keganasan.

“Tiada siapa boleh mewajarkan tindakan ganas yang dirancang pada 9 Mei dan dalam beberapa hari lalu,” katanya sambil menambah, keganasan dan kebencian mesti dihentikan.

Pada hari Selasa, beliau telah menggesa orang ramai untuk menghentikan keganasan dan tindakan membalas dendam terhadap sesama rakyat serta berikrar untuk menangani krisis politik dan ekonomi yang mencengkam negara.

Perintah berkurung di seluruh negara, yang dijangka ditarik balik pada hari Rabu, dilanjutkan sekurang-kurangnya sehingga pagi Khamis, menurut pekeliling kerajaan.

Lapan orang terbunuh dan lebih 200 cedera sejak 9 Mei dalam keganasan paling teruk melanda negara itu, menurut kementerian pertahanan. Selain itu, 104 bangunan dan 60 kenderaan turut terbakar.

Pasukan keselamatan telah diarahkan untuk melancarkan serangan dan menggunakan peluru hidup bagi menghentikan rusuhan.

“Keadaan semakin baik dan kami berharap dapat menarik balik perintah berkurung selewat-lewatnya pagi esok,” kata Kamal Gunaratne, ketua pertahanan negara itu, semasa taklimat akhbar pada hari Rabu.

Insiden keganasan menyebabkan Perdana Menteri, Mahinda Rajapaksa meletak jawatan.

Beliau kemudian diselamatkan dari kediamannya di Colombo oleh tentera selepas ia dikepung orang ramai yang marah. Bekas pemimpin itu kini dikawal di pangkalan tentera laut di seberang negara.

Keganasan dan serangan pembakaran berterusan di negara ini. Kumpulan perusuh telah membakar berpuluh-puluh rumah milik ahli politik parti pemerintah di seluruh negara sejak beberapa hari kebelakangan ini.

Tentera kerajaan setakat ini tidak menguatkuasakan perintah berkurung di kem protes di pinggir laut ibu negara, di mana orang ramai telah hadir sejak sebulan lalu untuk menuntut peletakan jawatan kerajaan.

Tapak ini berhadapan dengan pejabat Rajapaksa dan adiknya Mahinda. – Agensi


Boikot parti politik sokong judi, arak!: PERKID

Oleh Siti Hafidah Abd Ghaffar

BANGI, 17 Rabiulakhir 1443H, Isnin – Umat Islam wajib boikot serta menolak parti politik yang menyokong aktiviti judi, arak serta premis mungkar.

Ini kerana kebanjiran industri judi dan arak hanya akan membinasakan institusi keluarga, mendatangkan bala bencana kepada masyarakat dan negara.

Ia termasuk peningkatan kes jenayah dan kemalangan jalan raya yang meragut nyawa rakyat dalam negara ini.

Selain itu, kewajipan menghapuskan judi sudah jelas perintah Allah SWT dalam al-Quran serta hadis.

Bahkan, Perlembagaan negara seperti yang termaktub dalam Perkara 3, Islam adalah agama Persekutuan serta hak-hak keistimewaan peribumi Melayu dalam Perkara 153, kata Presiden Pertubuhan Kebajikan Darul Islah Malaysia (PERKID) Ustaz Masridzi Sat.

Justeru, beliau meminta golongan pemimpin DAP, Gerakan serta yang bukan muslim menghormati keputusan kaum majoriti dan tidak bersikap biadab terhadap pemimpin yang ingin melaksanakan agenda Islam dalam negara ini.

“Sesiapa yang menghalang usaha menghapuskan aktiviti jenayah, mungkar dan maksiat dalam negara adalah pengkhianat dan musuh negara kita.

“Rakyat diminta bersatu hati, berpadu tenaga membantu pihak kerajaan membanteras segala kemungkaran yang ada agar negara kita tidak lagi ditimpa bala bencana seperti wabak COVID-19 yang meragut nyawa puluhan ribu rakyat dalam negara kita,” katanya ketika dihubungi Ismaweb.net.

Beliau berkata demikian ketika diminta mengulas mengenai langkah kerajaan negeri Kedah yang tidak akan memberi kelulusan lesen premis perjudian selain mengehadkan aktiviti penjualan arak.

Meskipun ramai pihak menyambut baik pendekatan itu, tidak kurang juga yang mempertikaikan langkah berkenaan atas alasan kononnya menafikan hak bukan Islam.

Malahan ada beberapa pihak yang dilaporkan telah menghantar permohonan kepada mahkamah untuk mencabar undang-undang mengharamkan kedai judi.

Berikutan itu, Ustaz Masridzi yang juga Naib Pengerusi Pertubuhan-Pertubuhan Pembela Islam (PEMBELA) menggesa rakyat memilih pemimpin berintegriti, berani melaksanakan tanggungjawab amar maaruf nahi munkar serta bersungguh membela nasib agama, bangsa dan negara.

“Jangan biarkan cacing naik ke mata. Kesilapan pemimpin terdahulu yang mengakibatkan rakyat dan negara menderita mesti dihentikan,” katanya.


Zahid serlah sisi hitam UMNO, licik manipulasi kelemahan PAS

BANGI, 7 Safar 1442H, Jumaat – Kenyataan Presiden PKR, Datuk Seri Anwar Ibrahim bahawa beliau mempunyai sokongan majoriti Ahli Parlimen, termasuk rancangan peribadinya sudah tidak penting sama ada ia berjaya atau tidak.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman mendakwa, kenyataan Presiden UMNO, Datuk Seri Dr Ahmad Zahid Hamidi lebih penting sekarang ini kerana telah menyerlahkan sisi hitam parti tersebut.

Ahmad Zahid berkata, ramai Ahli Parlimen UMNO dan Barisan Nasional (BN) menyatakan sokongan terhadap Anwar untuk membentuk kerajaan baharu.

“Ramai, bermakna bukan lagi isu peribadi. Itu isu parti. Mewakili perangai parti. Perangai ‘selfish’, tamak, sombong, licik memanipulasi kelemahan PAS.

“Pertahankan Muafakat Nasional dengan konsistensi, kenyataan dan tindakan. Itu datangnya daripada MN sendiri. Jangan salahkan orang lain,” katanya dalam satu kenyataan, hari ini.

Melihat kepada situasi itu, Ustaz Mohd Hazizi menegaskan, BERJASA sebagai parti masa depan, dengan generasi dan minda baharu untuk mengupayakan umat sedang menyiapkan diri.

“Kita akan tamatkan fenomena mencucuk hidung rakyat dengan wang dan ketaksuban, yang bertujuan mengekalkan kuasa di tangan ahli sarkas yang melompat-lompat di Parlimen,” katanya.

Semalam, Ahmad Zahid berkata, UMNO dan BN tidak dapat menghalang Ahli-ahli Parlimen yang menyokong Anwar untuk menghadap Yang di-Pertuan Agong bagi menyatakan hasrat beliau.

“Saya dimaklumkan ramai Ahli Parlimen UMNO dan BN menyatakan sokongan (kepada Anwar). Saya menghormati pendirian mereka,” katanya.


Tiada kompromi individu salahi Akta Kanak-Kanak 2001

SEPANG, 13 Syaaban 1442H, Sabtu – Kementerian Pembangunan Wanita, Keluarga dan Masyarakat tidak akan berkompromi dengan mana-mana pihak yang disyaki terlibat dengan penderaan dan penganiayaan kanak-kanak yang boleh menjadi kesalahan jenayah di bawah Akta Kanak-Kanak 2001.

Menterinya Datuk Seri Rina Mohd Harun berkata pihaknya memandang serius penularan klip video yang menunjukkan seorang guru tadika melakukan kekerasan ke atas anak muridnya.

“Kementerian menggesa pihak berkuasa untuk mengambil tindakan tegas terhadap individu yang terbukti melakukan kesalahan terhadap kanak-kanak,” katanya kepada pemberita selepas menyampaikan Bantuan Kewangan Pengoperasian Tahunan dan Penubuhan PAWE (Pusat Aktiviti Warga Emas) Baharu Zon Tengah 2021, di sini, hari ini.

Video berdurasi 10 saat itu yang mencetuskan kemarahan orang awam memaparkan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain.

Rina berkata beliau juga akan bekerjasama dengan Kementerian Pendidikan (KPM) berhubung isu itu memandangkan tadbir urus tadika terletak di bawah KPM.

Ketua Polis Daerah Shah Alam ACP Baharudin Mat Taib semalam dilaporkan berkata polis telah menerima laporan isu itu yang dibuat oleh ibu mangsa dan kes disiasat di bawah Seksyen 31 (1) Akta Kanak-kanak 2001. Guru tersebut telah dipanggil untuk memberikan keterangan kepada polis. – Bernama


Ahmad Faizal tak akan bubar DUN

IPOH, 18 Rabiulakhir 1442H, Jumaat  – Datuk Seri Ahmad Faizal Azumu berkata, beliau tidak akan mengusulkan pembubaran Dewan Undangan Negeri (DUN) apabila beliau menghadap Sultan Perak Sultan Nazrin Shah, bagi menyembah maklum kedudukan semasa kerajaan negeri Perak di bawah Perikatan Nasional (PN).

Katanya, beliau lebih mengutamakan kepentingan rakyat ketika negara sedang mendepani pandemik COVID-19 berbanding kedudukannya, selepas gagal mendapat sokongan majoriti ahli Dewan Undangan Negeri (ADUN) dalam usul keyakinan terhadapnya selaku Menteri Besar Perak pada persidangan DUN pagi tadi.

“Bila saya menghadap Sultan, saya boleh menyembah agar Dewan (DUN)  dibubarkan, (namun) adakah itu yang kita mahu? Sama sekali tidak, (kerana)  keadaan (sekarang) tidak kondusif untuk pilihan raya. Jadi apa yang saya harus lakukan?

“Saya perlu akur dan beri sokongan kepada sesiapa sahaja yang Tuanku pilih sebagai menteri besar dan mengutamakan kepentingan rakyat,” katanya pada sidang media selepas merasmikan majlis penyampaian Surat Kelulusan Projek Masjid dan Surau di negeri Perak di Bangunan Perak Darul Ridzuan, di sini, hari ini.

Katanya, beliau berusaha melakukan yang terbaik semasa diberi amanah menjadi menteri besar “dan apabila tiba masa seperti sekarang, saya terima dengan baik.”

“Saya harap ramai dapat terima keadaan ini, ini  bukan tentang kita tapi tentang kita nak bagi perkhidmatan,” tambahnya lagi.

Ahmad Faizal gagal mendapat sokongan majoriti dalam usul itu selepas hanya 10 ADUN menyokong, 48 tidak menyokong manakala satu lagi berkecuali setelah undian secara bertulis dijalankan terhadap usul tersebut yang dikemukakan Datuk Abd Manap Hashim (BN-Pengkalan Bharu).

DUN Perak merangkumi 25 ADUN Barisan Nasional (BN) yang kesemuanya daripada UMNO, 16 daripada DAP, Bersatu (5), Amanah (5), PKR (3), PAS (3), Gerakan dan Bebas masing-masing satu.

Timbalan Presiden Bersatu itu dilantik semula menjadi Menteri Besar Perak  menerusi kerajaan Perikatan Nasional yang dibentuk melalui mandat 32 ADUN pada 13 Mac lalu setelah Bersatu keluar daripada PH.

Ahmad Faizal sebelum itu menerajui kerajaan PH selepas Pilihan Raya Umum ke-14 pada 2018. Kerajaan PH Perak tumbang pada 10 Mac lalu selepas Ahmad Faizal meletak jawatan.

Mengulas lanjut keputusan usul berkenaan, Pengerusi Bersatu Perak itu berkata, beliau menerima situasi tersebut sebagai asam garam politik selain bersyukur kerana mendapat sokongan 10 ADUN.

“Sebenarnya banyak lagi yang menyokong saya tetapi mereka masing-masing mengikut keputusan parti dan sebagainya. Mereka  berjumpa saya dan menyatakan mereka tidak gembira dengan apa yang berlaku tapi perkara dah berlalu.

“Saya mengambil keputusan untuk menceburi bidang politik, jadi saya perlu faham bahawa perkara ini boleh berlaku kepada sesiapa juga, jika saya takut dilanda ombak saya tidak akan berumah di tepi pantai, jadi rumah saya baru dilanda ombak dan dah roboh,” katanya berseloroh. -Bernama


Tarekat Naqsyabandiah bercanggah Ahli Sunnah Wal Jamaah

BANGI, 30 Syaaban 1443H, Sabtu – Jabatan Kemajuan Islam Malaysia (Jakim) mengesahkan Tarekat Naqsyabandiah al-Aliyyah Syeikh Nazim al-Haqqani bertentangan dengan Ahli Sunnah Wal Jamaah.

Jakim berkata, tarekat itu didapati menyeleweng daripada ajaran Islam oleh Muzakarah Jawatankuasa Fatwa Majiis Kebangsaan Bagi Hal Ehwal Ugama Islam Malaysia (MKI) kali ke-48 pada 3 April 2000.

“Muzakarah Jawatankuasa Fatwa MKI kali ke-86 pada 2009 juga mengekalkan keputusan tersebut selain menghendaki pengamal ajaran tersebut segera bertaubat.

“Muzakarah MKI kali ke-116 pada 2019 sekali lagi membincangkan kertas kajian semula mengenai kedudukan itu dan bersetuju mengekalkan keputusan Muzakarah Jawatankuasa Fatwa MKI kali ke-48 tahun 2000,” katanya dalam kenyataan, hari ini.

Merujuk kepada pandangan Jawatankuasa Muzakarah MK kali ke-117 pada tahun 2020, muzakarah tidak membuat sebarang keputusan untuk meminda atau membatalkan keputusan Muzakarah Jawatankuasa Fatwa MKI kali ke-48 tahun 2000.

Semalam, pengikut tarekat itu di Sumatera dan Tarekat Syattariyah di Aceh memulakan ibadah puasa Ramadan.

Jemaah Naqsabandiyah melaksanakan ibadah puasa berpandukan kiraan Hisab Qamariyah dalam Kitab Munjid.


Kisah Setanggi Ratna Inderapura bakal difilemkan

KUALA LUMPUR, 22 Safar 1444H, Ahad – Kementerian Komunikasi Dan Multimedia (K-KOMM) akan menjadikan kisah Setanggi Ratna Inderapura sebagai filem yang berupaya menembusi pasaran pawagam antarabangsa.

Timbalan Menteri K-KOMM, Datuk Zahidi Zainul Abidin berkata, kisah sejarah Sultanah Alam Shah atau lebih dikenali sebagai Raja Ungu, srikandi Melayu yang terkenal dengan berpencak senjata dan mengetuai angkatan perang dapat dijadikan pengajaran khusus buat generasi muda pada masa ini.

“Ramai yang perlu tahu mengenai kisah Raja Ungu ini kerana ia sangat bermakna dan cerita ini bukan sahaja menonjolkan tentang sejarah Melayu tetapi elemen seperti syair dan nazam Melayu, harus ditonjolkan kepada generasi muda,” katanya selepas menonton Teater Syair Setanggi Ratna Inderapura di Dewan Bahasa dan Pustaka di sini hari ini.

Menurut Zahidi, beliau akan ke Thailand dalam masa terdekat untuk mengadakan kolaborasi strategik antara produksi filem tempatan bersama produksi filem Thailand bagi tujuan berkenaan.

“Minggu depan saya nak ke Thailand kerana kita mahu menggalakkan filem Setanggi Ratna Inderapura ini menembusi pasaran antarabangsa…saya juga akan berusaha mencari produksi-produksi  filem di sana untuk bekerjasama dalam mengeluarkan filem ini,” katanya. – Bernama


COVID-19: Thailand catat rekod jangkitan harian tertinggi

BANGKOK, 2 Ramadan 1442H, Rabu – Thailand hari ini melaporkan 1,335 kes baharu COVID-19, kenaikan harian terbesar dan julung kali melebihi angka 1,000 sejak wabak itu mula dikesan di negara ini Januari tahun lalu.

Jumlah itu juga merupakan lonjakan ketiga yang dicatatkan minggu ini, menjadikan keseluruhan jangkitan kini sebanyak 35,910 kes dengan korban kekal 97 orang.

Pusat Pentadbiran Situasi COVID-19 (CCSA) berkata daripada 1,335 kes baharu, 1,326 jangkitan tempatan dan sembilan kes import termasuk tiga dari Malaysia.

Bangkok kekal di tangga teratas dengan jumlah kes tertinggi sebanyak 351, diikuti Chiang Mai (319), Prachuap Khiri Khan (161) dan Chonburi (72).

“Sehingga kini, gelombang baharu telah menular ke Bangkok dan di 61 wilayah dari keseluruhan 77 wilayah,” kata CCSA dalam sebuah pernyataan.

Berikutan lonjakan kes baharu, Majlis Keselamatan Negara dan Kementerian Kesihatan Awam telah mempertimbangkan langkah-langkah baharu termasuk mengenakan sekatan pergerakan di wilayah berisiko tinggi termasuk Bangkok, Chiang Mai dan Prachuap Khiri Khan.

Ketua Pengarah Jabatan Kawalan Penyakit Dr Opas Karnkawinpong berkata, kebanyakan kes berkaitan dengan pusat hiburan.

Beliau menggesa jawatankuasa penyakit berjangkit wilayah memainkan peranan untuk membantu meminimumkan pergerakan orang ramai dalam usaha memutuskan rantaian jangkitan.

“Setiap wilayah boleh memainkan peranan masing-masing (dalam pencegahan wabak COVID-19),” katanya.

Sehingga kini, pihak berkuasa berkaitan di 43 wilayah mengenakan sekatan kepada pengunjung dan pelancong. – Bernama


4 sekeluarga maut: Pemandu treler dibebas dengan jaminan polis

IPOH, 16 Zulhijjah 1443H, Sabtu – Pemandu treler yang terbabit dalam kemalangan maut membabitkan empat sekeluarga di KM277.1 Lebuhraya Utara Selatan arah selatan di sini, Rabu lepas, dibebaskan dengan jaminan polis hari ini.

Ketua Polis Daerah Ipoh ACP Yahaya Hassan berkata lelaki berusia 34 tahun itu yang direman selama tiga hari sejak Khamis lepas dibebaskan kira-kira 10.45 pagi tadi apabila keterangannya selesai dirakamkan.

“Polis menunggu arahan pihak Timbalan Pendakwa Raya (DPP) untuk tindakan selanjutnya,” katanya dalam jawapan ringkas menerusi aplikasi WhatsApp kepada Bernama hari ini.

Dalam kejadian kira-kira 2.45 petang Rabu lalu, empat sekeluarga maut dalam kemalangan membabitkan enam kereta dan sebuah treler di lokasi berkenaan.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Hadirah, 28, dan Nor Hamizah, 27, meninggal dunia di lokasi kejadian.

Ketua Polis Perak Datuk Mior Faridalathrash Wahid berkata pemandu itu mempunyai 13 saman kesalahan trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya. – Bernama


Dua beranak maut, 6 cedera kemalangan babit tiga kereta

MARANG, 28 Ramadan 1444H, Rabu – Hasrat dua beranak untuk pulang ke kampung bagi meraikan Aidilfitri tidak kesampaian apabila mereka maut dalam kemalangan melibatkan tiga kereta di KM28 Jalan Terengganu-Kuantan di Kampung Pulau Kerengga, dekat sini pagi tadi.

Ketua Polis Daerah Marang, DSP Mohd Zain Mat Dris berkata, kemalangan pada 6.30 pagi itu menyebabkan mangsa, Subhi Sayuti Abd Ghani, 43, maut di lokasi kejadian akibat cedera di kepala manakala anaknya, Syuhada Hafiya, 7, meninggal dunia ketika dirawat di Hospital Sultanah Nur Zahirah (HSNZ) Kuala Terengganu.

Beliau berkata, ketika kejadian kedua-dua mangsa yang menaiki kereta Perodua Alza dalam perjalanan dari Kuala Lumpur ke kampung mereka di Taman Hidayah dekat sini.

“Siasatan awal mendapati kemalangan berlaku apabila Perodua Alza dipandu mangsa (Subhi Sayuti) dari arah Kuala Lumpur memasuki laluan bertentangan dan merempuh bahagian hadapan sebuah kenderaan utiliti sukan (SUV) SsangYong Rexton dinaiki enam sekeluarga berusia lima hingga 37 tahun.

“Akibat rempuhan itu, kereta Perodua Alza berpusing dan impak pelanggaran menyebabkan pemandunya maut manakala pemandu serta semua penumpang SUV SsangYong Rexton mengalami kecederaan dan dihantar ke HSNZ untuk rawatan,” katanya dalam kenyataan hari ini.

Mohd Zain berkata, terdapat sebuah kereta Perodua Kenari yang berada di belakang kereta Perodua Alza, namun pemandunya seorang lelaki berusia 28 tahun sempat mengelak dan kenderaan itu hanya mengalami kerosakan kecil.-  Bernama


Desak PM campuri urusan mahkamah cemar institusi kehakiman

BANGI, 27 Zulhijjah 1442H, Jumaat – Sekiranya pendedahan Tan Sri Muhyiddin Yassin berhubung desakan pihak tertentu supaya beliau campur tangan dalam urusan mahkamah untuk membebaskan beberapa individu yang sedang didakwa atas kesalahan jenayah benar, maka jelas ia kesalahan amat ketara.

Sebelum ini, Perdana Menteri mendedahkan ada pihak yang kurang senang dengan ketegasannya untuk tidak melayan beberapa tuntutan termasuk desakan mencampuri urusan mahkamah.

Beliau dalam perutusan khas pada Rabu berkata, disebabkan itu, ada pihak-pihak tertentu sengaja mencetuskan kemelut yang cuba menangguk di air yang keruh.

Mengulas perkara itu, pakar Perlembagaan, Dr Muhammad Fathi Yusof menyifatkan ia adalah satu cubaan untuk mendesak Perdana Menteri menyalahgunakan kuasanya.

“Tentunya cagaran yang diberikan ialah sokongan dari sudut politik. Ia bukan sekadar satu bentuk kesalahan berbentuk rasuah, bahkan satu bentuk ugutan agar pemimpin negara melakukan penyelewengan melalui campur tangan ke atas institusi kehakiman.

“Diharapkan ada tindakan yang sewajarnya atas perlakuan sebegini. Kita tidak mahu soal kebebasan kehakiman menjadi mainan mereka yang berada di tampuk kuasa atau bakal mengambil alih kuasa,” katanya dalam kenyataan hari ini.

Pada masa sama, beliau menggesa semua pihak berhenti mencalarkan imej kebebasan kehakiman.

“Kita berharap Perdana Menteri istiqamah dengan sikap tegasnya dalam prinsip mempertahankan kebebasan mahkamah,” katanya.


CUEPACS mohon cuti umum khas sehari sebelum mengundi

BANGI, 12 Rabiulakhir 1444H, Isnin – CUEPACS menggesa kerajaan memberi cuti umum khas sehari sebelum hari mengundi supaya rakyat mempunyai tempoh masa yang cukup pulang ke kampung atau ke lokasi pengundian.

Presidennya, Datuk Adnan Mat berkata, cuti umum tambahan dilihat wajar memandangkan ramai rakyat di negara ini tidak mengundi di lokasi mereka bekerja dan tinggal.

”Walaupun tarikh hari mengundi jatuh pada hari Sabtu dan kebanyakan rakyat tidak bekerja pada hari itu tetapi ada dalam kalangan pengundi perlu melakukan perjalanan lebih daripada empat jam.

“Begitu juga dengan penduduk Labuan, Sabah dan Sarawak yang tinggal di Semenanjung, jadual penerbangan yang terhad mungkin menyukarkan mereka untuk pulang pada hari mengundi,” katanya dalam kenyataan, hari ini.

Mengulas lanjut, Adnan berkata, CUEPACS bimbang ada majikan yang tidak membenarkan pekerja memohon cuti awal untuk pulang ke lokasi mengundi, walaupun setiap pekerja mempunyai cuti tahunan dan layak mengambilnya.

Katanya, pemberian cuti umum khas ini diyakini boleh mengelakkan perkara sedemikian berlaku.

“Pilihan raya pada lazimnya berlaku lima tahun sekali dan adalah wajar kerajaan memberi cuti umum khas.

“Perkara ini tidak menjadi halangan yang berat kerana sebelum ini ia pernah dilakukan apabila kerajaan memberi cuti umum tambahan dua hari selepas hari mengundi pada 2018,” katanya.


Hidup susah tak halang pelarian Palestin genggam ijazah

LUBNAN, 8 Jamadilawal 1444H, Sabtu – Meskipun berdepan pelbagai kesukaran menjalani kehidupan di negara bergolak, seorang pelarian wanita berjaya menamatkan pengajian dan mengenggam segulung ijazah di peringkat sarjana.

Nahed Mansour yang kini bergelar graduan daripada Universiti Heriot-Watt di Edinburg bertekad mahu memulakan kehidupan baharu selepas menamatkan pengajian.

Bagaimanapun, graduan kelahiran Palestin itu tidak hadir menerima ijazah berikutan kini menetap di kem pelarian Beddawi di Tripoli, utara Lubnan bersama ibu bapa dan tujuh adik beradik lain.

Nahed yang bekerja sebagai kakitangan kemanusiaan berkata, beliau menamatkan pengajian secara atas talian dan maklumat secara praktikal serta pengetahuan yang diperoleh ketika melanjutkan pengajian di peringkat Sarjana Pentadbiran Perniagaan akan membantu peranannya hari ini.

Beliau turut merancang menyambung pengajian ke peringkat Kedoktoran dan akan menggunakan kelebihan itu bagi menyokong komuniti pelarian untuk menjalani kehidupan yang lebih sempurna.

“Saya ingin memulakan pengajian ke peringkat PhD dalam kajian politik dan kemanusiaan yang akan memberi kuasa kepada saya untuk bersuara lebih lantang dan menyokong komuniti saya,” katanya.

Katanya, ilmu yang akan diperoleh melalui pengajian di peringkat PhD nanti akan membantu mangsa letupan Beirut di Lubnan pada Ogos 2020 yang telah mengorbankan 218 dan lebih 7,00 yang lain cedera apabila 2,750 tan ammonium nitrat yang disimpan di dalam gudang meletup.

Nahed yang juga antara 20 pelajar berjaya mendapat biasiswa untuk pelarian Lubnan berkata, ijazah itu adalah lembaran baharu dalam hidupnya, di mana ilmu berkenaan membolehkan beliau mempraktikkan kemahiran pengurusan yang berkesan untuk membantu penduduk di kem pelarian.- Agensi


Malaysia gesa kerjasama lebih baik dari negara pengeksport sisa

KUALA LUMPUR, 4 Zulkaedah 1443H, Sabtu – Malaysia menggesa agar kerjasama yang lebih baik dapat dihulurkan negara-negara pengeksport sisa pada Mesyuarat Peringkat Tinggi Persidangan Konvensyen Basel, Rotterdam dan Stockholm yang berlangsung pada 1 Jun sehingga semalam.

Menteri Alam Sekitar dan Air Datuk Seri Tuan Ibrahim Tuan Man dalam satu kenyataan berkata Malaysia menghadapi cabaran untuk mendapat kerjasama daripada negara-negara pengeksport untuk mengambil semula sisa-sisa mereka.

“Kami (Malaysia) memohon kerjasama yang lebih baik daripada negara-negara pengeksport untuk menangani masalah ini. Tiada negara yang patut menjadi tempat pembuangan sisa dari negara lain,” katanya.

Sementara itu, Malaysia turut menegaskan akan kepentingan menguruskan stok simpanan bahan kimia secara mesra alam agar ia tidak menjadi isu baharu bagi negara membangun pada masa hadapan. – Bernama


Rasuah VLN: Ahmad Zahid bebas atau bela diri diketahui 23 September

SHAH ALAM, 10 Safar 1444H, Rabu –  Keputusan sama ada Datuk Seri Dr Ahmad Zahid Hamidi akan dibebaskan atau diperintahkan membela diri terhadap 40 pertuduhan rasuah berhubung Sistem Visa Luar Negara (VLN) akan diketahui pada 23 September ini.

Hakim Mahkamah Tinggi Datuk Mohd Yazid Mustafa menetapkan tarikh itu selepas selesai mendengar hujah pihak pendakwaan dan pembelaan di akhir kes pendakwaan selama empat hari bermula 1 September  lepas.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 11 Ogos, pihak pendakwaan menutup kesnya selepas memanggil 18 saksi termasuk bekas Ketua Setiausaha Kementerian Dalam Negeri Tan Sri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.

Perbicaraan yang berlangsung selama 29 hari bermula pada 24 Mei 2021.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, beliau didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pekerja sambilan didakwa hantar komunikasi lucah

ALOR SETAR, 25 Ramadan 1444H, Ahad – Seorang pekerja sambilan di sebuah agensi kerajaan mengaku tidak bersalah di Mahkamah Sesyen, di sini hari ini, atas satu pertuduhan menghantar komunikasi lucah dengan niat menyakitkan hati orang lain melalui aplikasi WhatsApp, kira-kira dua tahun lepas.

Tertuduh, Muhammad Zakir Ramli, 29, didakwa secara sedar membuat dan memulakan penghantaran komunikasi iaitu gambar yang bersifat lucah menggunakan aplikasi itu pada 20 Mei 2021, pukul 7.30 pagi hingga 3.02 pagi pada 28 Mei 2021.

Gambar itu kemudian telah dilihat pada 28 Mei 2021, pukul 12.11 tengah hari, di sebuah kilang di Jalan Bukit Wang, Kampung Padang Panjang, Jitra.

Pertuduhan dilakukan mengikut Seksyen 233 (1) (a) Akta Komunikasi dan Multimedia 1998 (Akta 588) dan sabit kesalahan boleh dihukum di bawah Seksyen 233(3) akta sama yang memperuntukkan hukuman denda maksimum RM50,000 atau penjara tidak lebih setahun atau kedua-duanya sekali.

Pegawai Pendakwa Suruhanjaya Komunikasi dan Multimedia Malaysia Nazrul Nizam Mohd Zameri kemudian memohon mahkamah mengenakan jaminan RM1,000 dengan seorang penjamin ke atas tertuduh.

Bagaimanapun tertuduh yang tidak diwakili peguam merayu jumlah jaminan yang lebih rendah memandangkan dia bekerja sambilan dengan gaji sekitar RM1,400 sebulan dan perlu menyara isteri serta seorang anaknya berusia setahun.

Hakim Jean Sharmila Jesudason membenarkan tertuduh diikat jamin sebanyak RM800 dengan seorang penjamin dan menetapkan 22 Mei ini sebagai tarikh serahan dokumen dan lantikan peguam. – Bernama


Kerajaan masih ada sokongan lebih 110 Ahli Parlimen: Ismail Sabri

BANGI, 19 Zulhijjah 1442H, Khamis – Kerajaan menegaskan masih mendapat sokongan melebihi 110 Ahli-Ahli Parlimen yang bersama-sama pada hari ini.

Perkara itu dimaklumkan Ketua Whip Kerajaan yang juga Timbalan Perdana Menteri, Datuk Seri Ismail Sabri Yaakob.

“Saya menjunjung akan titah Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam kenyataan media yang dikeluarkan Istana Negara pada hari ini.

“Situasi politik pada hari ini dalam keadaan yang tidak stabil yang boleh menjejaskan usaha menyelesaikan masalah ekonomi dan memerangi pandemik COVID-19,” katanya dalam satu kenyataan.

Justeru, Ismail Sabri meminta rakyat supaya bertenang dalam menghadapi situasi terkini dan berdoa supaya kemelut politik berakhir dengan segera.

Suasana politik negara semakin ‘panas’ hari ini susulan titah Yang di-Pertuan Agong menzahirkan rasa amat dukacita berhubung isu pembatalan Ordinan Darurat yang belum diperkenankan Seri Paduka.

Al-Sultan Abdullah menzahir dukacita kerana apa yang telah diperkenankan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara, ketika majlis menghadap secara maya 24 Julai lalu, bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat.

Susulan titah Seri Paduka itu, Ketua Pembangkang, Datuk Seri Anwar Ibrahim mengemukakan usul hilang kepercayaan terhadap Muhyiddin kepada Dewan Rakyat, hari ini.

Malah, UMNO juga mengarahkan semua Ahli Parlimennya melaksanakan keputusan Majlis Kerja Tertinggi untuk menarik sokongan ke atas Muhyiddin sebagai Perdana Menteri.


33 notis kesalahan merokok dikeluarkan

KUALA LUMPUR, 28 Syaaban 1443H, Khamis – Sebanyak 33 notis dikeluarkan Kementerian Kesihatan (KKM) kepada individu dan pemilik premis atas pelbagai kesalahan merokok membabitkan kompaun berjumlah RM11,250.

Ketua Sektor Kawalan Tembakau KKM, Dr Noraryana Hassan berkata, kompaun mengikut Peraturan-Peraturan Kawalan Hasil Tembakau (PPKHT) 2004 itu dikeluarkan menerusi operasi bersepadu penguatkuasaan larangan merokok ke atas 13 premis yang diperiksa di sekitar ibu negara, malam tadi.

Beliau berkata, daripada jumlah berkenaan, 21 notis dikeluarkan bagi kesalahan pelanggaran peraturan 11(1) PPKHT iaitu kesalahan merokok di kawasan larangan dan baki 12 notis dikeluarkan bagi kesalahan pelanggaran peraturan 12(1)(a) iaitu tanggungjawab pemilik atau pengusaha tempat makan mempamerkan tanda larangan merokok.

“Operasi ini menumpukan kepada pembanterasan aktiviti menghisap shisha yang juga jatuh di bawah kategori merokok dilihat semakin dipandang enteng oleh masyarakat. Saya rasa ramai yang mungkin alpa dan berfikir merokok itu hanya tertumpu kepada rokok konvensional dan rokok elektronik sahaja.

“Mereka mungkin lupa bahawa menghisap shisha di tempat-tempat larangan termasuklah di tempat makan juga adalah satu kesalahan,” katanya kepada pemberita.

Operasi bersepadu itu berlangsung selama kira-kira empat jam bermula 8 malam tadi disertai 65 anggota dari Jabatan Kesihatan Wilayah Persekutuan Kuala Lumpur (JKWPKL) dan Dewan Bandaraya Kuala Lumpur (DBKL).

Sementara itu, Timbalan Pengarah Kanan Kesihatan Awam Jabatan Kesihatan dan Alam Sekitar DBKL, Dr Nor Halizam Ismail berkata, pihaknya tidak pernah mengeluarkan lesen membenarkan penyediaan perkhidmatan shisha kepada mana-mana premis dan menegaskan kompaun sehingga RM2,000 akan dikeluarkan kepada mana-mana premis yang gagal mematuhi syarat lesen.-  Bernama


Pesawat AS menyamar sebagai pesawat Malaysia intip China?

KUALA LUMPUR, 23 Muharram 1442H, Jumaat – Sebuah pesawat Tentera Udara Amerika Syarikat (AS) didakwa menggunakan kod transponder secara eletronik menyamar sebagai pesawat Malaysia, ketika mengintip pangkalan tentera China, lapor Popular Mechanics.

Pesawat jenis RC-135W Rivet Joint itu terbang ke Pulau Hainan, China pada Selasa dalam jarak 90 kilometer dari daratan China.

Inisiatif Penyelidikan Laut China Selatan – sebuah kumpulan pemikir yang dikendalikan kerajaan China – berkongsi tangkap layar menunjukkan RC-135W berlepas dari Pangkalan Udara Kaden – pangkalan Tentera Udara AS di Pulau Okinawa.

Pesawat itu terbang ke barat daya mengikut rantaian kepulauan Ryukyu, melalui Taiwan untuk melewati pantai Pulau Hainan, kata Popular Mechanics.

“Nombor Mode-S pesawat Organisasi Penerbangan Awam Antarabangsa (ICAO), pengesan 24-bit yang diberikan kepada semua pesawat dan disiarkan oleh transponder onboard, adalah AE01CE.

“Pada masa sama, nombor Mode-S pesawat tiba-tiba berubah daripada AE01CE menjadi 750548.

“Itu nombor ICAO untuk pesawat Malaysia yang tidak diketahui. RC-135W kemudian terbang dengan pola lintasan antara Pulau Hainan dan Kepulauan Paracel, sebuah kepulauan di Laut China Selatan yang dituntut oleh China, tetapi pemilikannya dipertikaikan,” kata penerbitan AS itu.

Ia juga menyatakan bahawa nombor ICAO tidak boleh diubah, kerana ia akan mengurangkan keyakinan terhadap sistem.

“Tidak jelas mengapa RC-135W melakukan penipuan,” lapor Mekanik Popular. – Agensi


Lebih 20,000 pesakit COVID-19 gejala ringan kuarantin di rumah

PUTRAJAYA, 28 Jamadilakhir 1442H, Rabu – Seramai 20,089 pesakit positif COVID-19 ketika ini sedang menjalani pengasingan kendiri di rumah, kata Ketua Pengarah Kesihatan, Tan Sri Dr Noor Hisham Abdullah.

Berdasarkan pecahan, bilangan pesakit menjalani pengasingan di rumah yang tertinggi ialah di Johor iaitu seramai 6,016 pesakit diikuti oleh Selangor dengan 5,258 pesakit serta Kuala Lumpur dan Putrajaya membabitkan 4,489 pesakit.

Pesakit yang menjalani pengasingan di rumah selama 10 hari adalah mereka yang tidak bergejala dan bergejala ringan serta memenuhi kriteria ditetapkan oleh KKM.

“Kesemua pesakit ini akan dipakaikan gelang pengawasan sepanjang tempoh pengasingan mereka di rumah.

“Pesakit juga perlu melaporkan status kesihatan setiap hari melalui aplikasi MySejahtera atau apabila dihubungi oleh anggota kesihatan.

“Sekiranya pesakit mengalami kemerosotan gejala, mereka dinasihatkan menghubungi CAC dengan kadar segera atau talian 999 untuk kecemasan,” katanya.

Dr Noor Hisham berkata, pesakit dipantau oleh Pusat Penilaian COVID-19 (CAC) yang mengendalikan penilaian terhadap mereka, katanya.

“Pusat penilaian ditubuhkan bagi mengendalikan penilaian pesakit positif yang menjalani rawatan pemantauan di rumah dan perkhidmatannya dimulakan sejak 25 Januari secara berperingkat di semua negeri.

“Sehingga kini, terdapat 152 pusat CAC yang sedang beroperasi di seluruh negara dan secara kumulatif, sejumlah 60,052 pesakit telah dipantau oleh CAC.

“Secara umumnya, CAC bertindak sebagai pusat rujukan bagi mengenal pasti, menilai, memantau serta menguruskan pesakit yang telah disahkan positif COVID-19,” katanya dalam satu kenyataan, hari ini.

Dr Noor Hisham berkata, penilaian dan pemantauan kepada semua pesakit dijalankan oleh pasukan diketuai oleh Pakar Perubatan Kesihatan Awam dan Pakar Perubatan Kesihatan Keluarga serta dibantu oleh anggota-anggota sokongan klinikal yang lain.

Bagi melancarkan perkhidmatan, CAC beroperasi sama ada di stadium, dewan komuniti, balai raya atau mana-mana fasiliti kerajaan bergantung kepada kesesuaian dan keperluan setempat.

“Secara umumnya, CAC beroperasi dari pukul 8 pagi hingga 5 petang pada hari bekerja. Bagaimanapun, terdapat juga CAC yang beroperasi pada hari minggu,” katanya.

Pengurusan pesakit tertakluk di bawah Perintah Pengawasan dan Pemerhatian bagi Kes Jangkitan Penyakit Korona Virus 2019 (COVID-19), Akta Penyakit Berjangkit 1988 (Akta 342).


Waspada risiko bunuh diri fasa pandemik COVID-19

KEJADIAN bunuh diri yang melibatkan pesakit COVID-19 merupakan suatu tragedi yang sangat dikesalkan. Ia mengingatkan kita  tentang bahaya COVID-19 yang tidak terhad kepada gejala fizikal semata-mata.

Banyak kajian diperingkat global secara konsisten menunjukkan perkaitan rapat diantara epidemik COVID-19 dan tekanan psikologi.

Kajian awal di China pada awal krisis COVID-19 pada tahun 2019 misalnya menunjukkan 35 peratus melaporkan gejala tekanan psikologi. Begitu juga kajian di Amerika Syarikat yang menunjukkan 45 peratus daripada kalangan dewasa mengakui kesan negatif pandemik ini kepada kesihatan mental mereka.

Pandemik ini secara tidak langsung memberi kesan psikologi dalam pelbagai bentuk. Antaranya ialah kesunyian, keresahan melampau, ketakutan terhadap risiko jangkitan, kemurungan dan gangguan tidur.

Dalam masa yang sama berlaku juga kesan sekunder seperti meningkatnya kes bunuh diri, keganasan rumah tangga dan penyalahgunaan dadah.

Pola peningkatan kes bunuh diri susulan pandemik telah diperhatikan sejak berlakunya epidemik Spanish Flu dan SARS di Hong Kong sebelum ini. Kajian juga menunjukkan kesan langsung dan tidak langsung ini berterusan pada tempoh yang lama memandangkan sebahagian impak pandemik ini berlangsung pada tempoh yang lama, misalnya kesan sosial dan ekonomi.

Antara yang dikenalpasti sebagai berisiko tinggi adalah mereka yang mempunyai sejarah masalah mental, mereka yang tinggal di kawasan yang berlaku banyak kes, mereka yang kehilangan ahli keluarga akibat COVID-19 dan pekerja kesihatan yang bekerja secara langsung dengan pesakit.

Secara spesifiknya, terdapat tiga faktor utama yang menyumbang kepada impak kesihatan mental dalam kes COVID-19 ini  – ketidaktentuan, terputus sokongan sosial dan kesan ekonomi.

Interaksi antara faktor-faktor inilah yang akhirnya menyumbang kepada meningkatnya risiko bunuh diri bagi individu yang terkesan.

Apa yang boleh dilakukan?

Pencegahan bunuh diri memerlukan usaha kolaboratif semua pihak. Tidak ada suatu pendekatan yang spesifik berkesan untuk semua keadaan. Ini kerana fenomena bunuh diri itu sendiri bersifat multifactorial.

Secara umum, pencegahan mesti belaku dalam tiga peringkat – pencegahan kepada masyarakat umum, pencegahan dalam kalangan mereka yang berisiko dan pencegahan di kalangan mereka yang sudah mempunyai sejarah penyakit mental dan risiko bunuh diri.

Pencegahan umum boleh berlaku dalam bentuk meningkatkan kesedaran mengenai tanda awal, membentuk sokongan sosial kepada mereka yang terkesan, bantuan praktikal seperti kewangan, memperbaiki akses kepada bantuan awal bagi mereka yang berisiko.

Kerajaan juga perlumeningkatkan keupayaan perkhidmatan dengan mengembeling tenaga semua pihak kerajaan, swasta, badan bukan kerajaan, komuniti dalam membantu mereka yang berisiko

Keluarga pula perlu ambil perhatian, beri sokongan, bertanya khabar, mengambil berat tentang perkembangan ahli keluarga.

Masyarakat secara umum, perlu cakna tentang isu ini, jauhi stigma, elakkan penyebaran berita palsu dan komen-komen di media sosial yang boleh menyumbang kepada berlakunya risiko bunuh diri.

Di peringkat hospital, seperti mana pada fasa pertama, perkhidmatan sokongan psikososial COVID-19 perlu diperkasa bagi mengesan mereka yang berisiko dan memberi bantuan awal sewajarnya.

Dr Rozanizam Zakaria
Penolong Professor dan Pakar Psikiatri UIAM
Naib Presiden I-Medik


Gagal patuhi penjarakan fizikal kesalahan tertinggi ingkar PKP

KUALA LUMPUR, 12 Rabiulakhir 1442H, Sabtu – Gagal mematuhi penjarakan fizikal merekodkan kesalahan tertinggi ingkar arahan Perintah Kawalan Pergerakan (PKP) semalam, walaupun semasa kes penularan COVID-19 harian kini mencecah empat angka.

Menteri Kanan (Kluster Keselamatan) Datuk Seri Ismail Sabri Yaakob berkata daripada 577 individu yang ditahan atas kesalahan ingkar arahan Perintah Kawalan Pergerakan (PKP) 522 telah dikompaun, manakala 55 lagi direman.

Beliau berkata 215 individu didapati melakukan kesalahan ingkar arahan PKP apabila gagal mematuhi arahan penjarakan fizikal, terlibat aktiviti pusat hiburan (116), tidak memakai pelitup muka (113), gagal menyediakan peralatan merekod butiran pelanggan (71), rentas negeri atau daerah Perintah Kawalan Pergerakan Bersyarat (PKPB) tanpa kebenaran (53) dan lain-lain (sembilan).

Dalam satu kenyataan di sini hari ini, semasa merujuk kepada Operasi Benteng beliau berkata, 49 pendatang tanpa izin dan dua penyeludup ditahan selain empat kenderaan darat dirampas, manakala Ops Sanitasi Awam menyaksikan 38 operasi sanitasi melibatkan 12 negeri dilakukan semalam.

Daripada jumlah itu, 12 operasi dilakukan di Sabah, Melaka (lima), Selangor (empat), Johor (tiga), Perak (tiga), Kelantan (tiga), Pahang (dua), Pulau Pinang (dua), Negeri Sembilan (satu), Perlis (satu), Sarawak (satu) dan Terengganu (satu).

Sementara itu Ismail Sabri berkata sejak 24 Julai sehingga semalam, 76,807 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 79 hotel serta 18 Institut Latihan Awam di seluruh negara.

“Daripada jumlah itu, 10,923 individu sedang menjalani proses kuarantin wajib manakala 405 individu dihantar ke hospital untuk rawatan, dan 65,479 individu telah dibenarkan pulang,” katanya.

Semalam, Ketua Pengarah Kesihatan Tan Sri Dr Noor Hisham Abdullah dilaporkan berkata kes baharu COVID-19 yang dicatat adalah sebanyak 1,109 kes, menjadikan jumlah keseluruhan kes positif COVID-19 di Malaysia sebanyak 61,861 kes. – Bernama


Kerajaan cadang tambah baik Akta 505

PUTRAJAYA, 15 Muharram 1442H, Khamis – Kerajaan bercadang membentangkan pindaan Akta Pentadbiran Undang-Undang Islam (Wilayah-Wilayah Persekutuan) 1993 (Akta 505) pada sesi Parlimen, November ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata antara pindaan Akta 505 itu melibatkan tadbir urus agensi agama di Wilayah Persekutuan, memperkukuh tadbir urus Majlis Agama Islam Wilayah Persekutuan, isu berkaitan mahkamah syariah, isu berkaitan tadbir urus pejabat mufti Wilayah Persekutuan termasuk kaedah pengeluaran fatwa.

“Ia (Akta 505) akan ditambah baik dari pelbagai segi dan ia akan diperhalusi,” katanya kepada media selepas majlis penyerahan surat pelantikan kepada 10 Ahli Jawatankuasa Teknikal Undang-undang Syarak dan Sivil bagi tempoh tiga tahun yang berkuat kuasa dari 16 Ogos lepas hingga 15 Ogos 2023, di sini.

Bekas Ketua Pengarah Jabatan Kehakiman Syariah Malaysia Tan Sri Sheikh Ghazali Abdul Rahman dilantik sebagai pengerusi ahli jawatankuasa tersebut.

Zulkifli berkata ahli jawatankuasa yang baru dilantik itu akan membincangkan dengan lebih mendalam berkenaan pindaan di bawah Akta 505 dalam mesyuarat yang berlangsung selama lima hari, bermula hari ini sebelum dibentangkan di Parlimen.

Dalam ucapannya, Zulkifli berkata selain Akta 505, mesyuarat jawatankuasa teknikal kali ini akan turut membincangkan cadangan penggubalan Rang Undang-Undang Kawalan dan Sekatan Pengembangan Agama Bukan Islam (Wilayah-Wilayah Persekutuan).

“Walaupun terdapat 10 negeri lain yang telah menggubal undang-undang yang sama bagi negeri masing-masing, namun terdapat halangan dari segi penguatkuasaan undang-undang tersebut,” katanya. – Bernama


Dakwaan culik di sekolah: KPM teliti kes sebelum ambil tindakan

TANJUNG MALIM, 2 Rabiulawal 1444H, Khamis – Sebarang dakwaan kononnya berlaku kes penculikan di beberapa negeri ketika ini, perlu disiasat dan diambil tindakan kes mengikut kes dan bukannya secara menyeluruh sehingga timbul pelbagai spekulasi yang boleh menjejaskan siasatan.

Menteri Kanan Pendidikan Datuk Dr Radzi Jidin berkata pihaknya dengan kerjasama Polis Diraja Malaysia (PDRM), akan meneliti secara mendalam berkaitan semua aspek daripada laporan kejadian penculikan itu, bagi memahami kejadian sebenar sebelum mengambil tindakan sewajarnya bagi memastikan keselamatan di kawasan sekolah.

“Saya hendak meneliti kebenaran cerita sebenarnya, seperti yang dikatakan hendak menguji tindakan pihak polis dan sebagainya…sebab itu pelaporan ini kita tidak mahu dengan mudah terus melihat perkara itu pada luaran sahaja, tetapi apa yang sebenarnya berlaku.

“Apabila kita dapat maklumat daripada pihak polis, apa yang penting pihak polis boleh berikan maklumat untuk buat siasatan dan sebagainya, kita akan lihat konteks tertentu untuk kita mengambil tindakan yang sewajarnya dalam apa jua keadaan.

“Generasi anak kita yang ada pada hari ini, terdedah kepada pelbagai pendedahan maklumat dan sebagainya…apapun setiap maklumat itu kita kaji, kita tidak mahu ambil pada nilai luaran dan kita akan masukkan kesemuanya,” katanya pada sidang media program Eksplorasi Alam Lestari III di Pusat Perlindungan Hidupan Liar (PKHL) Sungkai di sini hari ini.

Beliau berkata KPM mempunyai maklumat yang terhad, kerana kes yang berlaku di luar sekolah termasuk semasa murid dalam perjalanan pulang ke rumah dan siasatan dijalankan oleh pihak polis yang menentukan asas sebenar atas setiap laporan daripada mangsa.

“Apabila berlaku sebarang laporan, polis yang akan menyiasat perkara ini dengan mendalam. Sebab itu kami tidak mahu buat spekulasi, kerana ia berada di bawah bidang kuasa polis dan pihak kami sentiasa memberi kerjasama.

“Saya rasa ibu bapa pun inginkan semua anak bercerita secara jujur dan benar, namun kita nak kena tahu apakah keadaan di belakang tersebut, itu kita nak kena tahu, umumnya mereka kanak-kanak ini jujur namun apa keadaan di sebalik hal tersebut, kita nak kena semak secara mendalam,” katanya.

Radzi berkata para murid sentiasa diberikan didikan dan diingatkan tentang keselamatan mereka semasa berada di sekolah dan di mana sahaja, supaya mempunyai kesedaran dan memahami risiko dihadapi kanak-kanak seterusnya tindakan yang perlu diambil.

“Sebab itu kalau kita lihat ada sekolah yang keluarkan notifikasi untuk mengingatkan, tetapi pada masa yang sama kalau keluar macam itu (isu culik) seolah-olah keadaannya tidak begitu selamat, sebab itu kita minta dijelaskan dalam sesi persekolahan apakah keadaannya dan bagaimana pendekatan yang paling sesuai untuk anak-anak kita,” katanya.

Semalam, polis mengesahkan mesej yang tular mengenai kejadian penculikan kanak-kanak menerusi media sosial membabitkan beberapa daerah di negara ini antaranya Tangkak, Melaka Tengah, Kuantan dan Shah Alam adalah palsu.

Selain itu, dakwaan kononnya ada cubaan menculik seorang murid sekolah rendah di Taman Pinji Mewah, Ipoh seperti yang tular di media sosial baru-baru ini adalah tidak benar, tetapi hanya sebuah cerita yang direka-reka sahaja. – Bernama